Desberdintasun handiagoak mundu txikiago batean | Mundua | Naiz\n2021 URT. 07 - 06:40h\nKORONABIRUSAREN KRISIA - NOLA IRITSI GARA HONAINO? (V)\nKomunikazio azkarrek erabat aldatu dute gaitzen hedapena. 2003ko SARSa, Txinako hegoaldean sortua, lehenago iritsi zen Torontora Pekinera baino.\nBirusa berdina da denontzat, baina gu ez gara igualak birusaren aurrean. EAEko bosten pobreenaren koronabirus tasak bosten aberatsenarena bikoizten du.\nLiu Jianlun mediku txinatarra 2003ko otsailaren 21ean iritsi zen Hong Kongeko Metropole hotelera, Kantondik hiru orduko bidaia egin ostean. Ilobaren ezkontza zeukan hurrengo egunetan. Ondoezen bat sumatu arren, ez zitzaion otu SARSa izan zitekeenik, nahiz eta Zhou Zuofeng superkutsatzailea –“Pozoi Erregea”– artatu zuen. Hoteleko lehenengo gau horretan okerrera egin zuen 911. logelako bisitariak eta hurrengo egunean ospitalera jo zuen. Martxoaren 4an hil zen.\nOtsailaren 21eko gau hartan, Kanadako emakume heldu bat zegoen lotan 904. logelan. Familia bisitatu ostean, hurrengo egunean hegazkin bat hartu zuen Torontora. Egun batzuen buruan gaizki sentitzen hasi eta gutxira hil zen; lehenago kutsatze kate berri bat abiatuta, ordea. Bere semea eta beste 31 lagun hil ziren Toronto inguruan, eta kutsatuak ehunka izan ziren. Horietako bat, Filipinetako emakume bat, sintomak garatu gabe zituela, bere jatorriko herrira joan zen, Luzon uhartera, eta beste SARS kutsatze kate bat abiarazi zuen. Bi aste eskasetan, SARSak bi aldiz egin zuen joan-etorria munduko punta batetik bestera, kutsatze kateak han-hemenka sakabanatuz. Osasunaren Mundu Erakundeak alerta piztu zuenerako, birusak agerraldiak Sydney, Bangkok eta Singapurrera hedatu ziren.\nMunduaren abiaduraz eta konexioez hitz egiten digute pandemia desberdinek. Izurri beltzak lau urte behar izan zituen XIV. mendean Europa hego-ekialdetik lehenengo hegoalde osora eta gero iparraldera zabaltzeko. Normalean oinez edo itsasontziz egiten zuen bidea, airez ere nonbaitera iritsi bazen ere: Kaffako setioan, Krimeako penintsulan, izurri beltzarekin hildakoen gorpuak katapulta batekin jaurtitzen zituzten mongolek hiri barrura. Historiako lehenengo arma biologikoak. Kolerak, aldiz, lau hamarkada eta hainbat agerraldi behar izan zituen Indiatik Londreseraino iristeko, trenez eta barkuz egindako bidaietan. 1918ko gripeak hilabete gutxi behar izan zituen, Gerra Handiko tropen mugimenduari esker, munduko bazter gehienetara heltzeko. Egungo koronabirusaren lehen abisu ofiziala 2019ko abenduaren 31n jaso zuen Osasunaren Mundu Erakundeak Txinatik; ordurako, azken ikerketen arabera, birusa dagoeneko Europan geneukan.\nEzinezkoa da asmatzea covid-19a duela mende bat agertu izan balitz noraino iritsiko zatekeen, baina lasai esan liteke dezente mantsoago mugituko zela, akaso prestatzeko denbora gehiago emanez. Patogeno berrientzat autobideak dira gaur egungo konexio azkarrak.\nDistantzia ez da dagoeneko kilometrotan neurtzen\nGaitz baten hedapenari buruz galdetzen badigute, mapa batean zabaltzen doan olio orban bat imajinatu ohi dugu, herri batetik ondoko herrira jauzi egiten duena, baina errealitatea, egun, beste bat da. 2003ko SARSa, Txinako hegoaldean sortua, lehenago iritsi zen Torontora Pekinera baino. Fenomenoa Dirk Brockmann fisikari teoriko alemaniarrak ikertu du, gaur egungo gripearen zabaltze prozesua ulertu nahian. Pandemia baten hedapena mapa batean jarrita, kaosa baino ez zuen topatzen: ez zuen antzematen ez patroirik, ezta zentzurik ere. Nigeriako agerraldi bati AEBetako beste batek jarrai ziezaiokeen segituan, eta hurrengoa Vietnamen aurki zitekeen, jauziz jauzi, munduko izkina batetik bestera.\nArazoa, ordea, ez zen gripearen datuena, mapa bera baizik. Brockmannek hirien arteko konektibitatean oinarritutako mapa kontzeptual bat egin zuen, konexio mailaren arabera elkarrengandik hurbilago edo urrunago kokatuz hirigune desberdinak. Gero gripe agerraldiaren datuak mapa horretan txertatu, eta hara: orduan bai, agerraldia konektibitatearen araberako mapan olio orban bat bezala hedatzen zen, kaosik gabe, modu ulergarrian.\nParis eta Madril, Otxarkoaga eta Zup baino hurbilago?\nNew Yorketik Rhode Islandera 271 kilometro daude Google Maps-en arabera. Brockmannen maparen arabera, ordea, New Yorketik askoz hurbilago dago Londres, ohiko mapetan 5.000 kilometrora agertzen zaigun arren. Ez dakigu Brockmannen mapek zer dioten Euskal Herriari buruz, baina galdera ez dago sobran: zenbat bilbotar egon da azken hamarkadan, adibidez, Madrilen, eta zenbat Otxarkoagan? Zenbat iruindar Bartzelonan, eta zenbat Etxabakoitzen? Zer dago Miarritzeko kostako lehenengo lerrotik hurbilago, Baionako ZUP edo Paris? Brockmannen mapak ez du bakarrik konektibitatea islatzen, lurralde baten desorekak ere aurrez aurre jartzen dizkigu. Bereziki hirigune desberdinen barruan gero eta gehiago ematen direnak.\nGaur egun hiri gisa ulertzen duguna XIX. mendean sortu zen, “Erebus” ontzia Antartikara eraman zuen haize berdinak hauspotuta, berriz ere. Gailendu zen industrializazio ereduak eskura behar zuen lan indarra, eta uholdeka iritsi zen txirotutako landa eremutik. Bilbok 17.923 bizilagun zituen 1870ean; mende bat geroago, 1970ean, 411.543 ziren. Beste era batera begiratuta: 1857an, 301 bilbotar bizi ziren hiriko kilometro koadro bakoitzean; 1975ean, 3.959 ziren. Migrazio uholde bakoitzak hiriak hankaz gora jartzen bazituen ere, hirietako bizi kalitateak, orokorrean, izugarri egin du hobera XX. mendean zehar. Pentsa dezagun 1900. urtean jaiotako bilbotar baten bizi itxaropena ez zela 30 urtera iristen, eta gaur egun 80 urtetik gorakoa dela.\nAzken hamarkadotan, ordea, pixkanaka berdintzera jotzen zuen joera apurtu eta desoreken arrakala berriz hazten hasi da. Desberdintasunena da XXI. mendea. Bilbotik mugitu gabe, 2001. urtean Abandoko batez besteko errenta Iturrigorri auzokoa baino 13.391 euro handiagoa zen. 2016an, ordea, diferentzia 24.604 eurora igo zen. Fenomenoa globala da, eta arrazoiak Josep Fontanaren “El siglo de la Revolución” (2017) liburuan topa ditzake bila dabilenak. Laburpena: 70eko hamarkadan, sobietar boterea gainbehera joan ahala, eta komunismoak mehatxu izateari utzi zion neurrian, klase boteretsuak kontrola berriz hartu eta atzerakada sozialeko fase larria hasi zen. Prozesu hori beranduago iritsi zen Euskal Herrira, baina 2008ko krisia jasanda, erabat homologatuta gaudela esan daiteke, txarrerako.\nPandemiak ez dira igualak denontzat\nZer harreman du honek guztiak pandemiarekin, galdetuko du baten batek. Handia eta askotarikoa; iritsiko gara. Fontanarekin jarraituta, XX. mendeko azken laurdenean hegemoniko bihurtu ziren ideiek gidatu zuten 2008ko krisiari emandako irteera trakets eta kaltegarria, aldez aurretik geneukana baino gizarte askoz desorekatuagoa utzi diguna, baita Euskal Herrian ere. Ez da bakarrik komunismoa alternatiba gisa erori zela, sozialdemokrazia ere bere tranpetan harrapatuta geratu da, eta doktrina sozial-kristauen indarra izugarri ahuldu da.\nNeoliberalismoaren garaipen intelektual horrek tabu bihurtu du fiskalitate aurrerakoi baten edozein zantzu, azken krisiaren irteera kaskarrak erakusten duen moduan, baita gurean ere. 2007an EAEko ogasunek barne produktu gordinaren %3 biltzen zuten sozietateen gaineko zergaren bidez. Hamarkada bat geroago, 2018an, soilik %1,9. Beste modu batean esanda, PFEZaren eta BEZaren bilketa handitu den bitartean, enpresek ordaintzen dutena %14,77 izatetik, %8,43 izatera pasatu da. Horrek, jakina, sektore publikoaren ahultzea ekarri du, pandemia garaian gordinki ikusi ahal izan denez: ospitaleetako oheak %10 murriztu dira Hego Euskal Herrian 2007 eta 2019 artean. Are nabarmenagoa izan da eragina zaharren egoitzetan: finantzaketa urriak eta kudeaketa pribatuak biluzik utzi dituzte pandemiaren aurrean.\nLanaren banaketa patriarkalaren eragina ere nabarmena izan da, emakumeenak baitira, batik bat, kutsatze arrisku gehien duten lanpostuak: zaintza ardatz dutenak, bai ospitaleetan, bai adinekoen egoitzetan. Estatu espainiarrean %9,9k hartu dute covid-19a hilabeteotan, Karlos III.a Osasun Institutuaren arabera. Osasun eta Zaintza langileen artean, ordea, prebalentzia %17tik gertuago kokatu da.\nEra berean, gure hirietan azken urteotan hazi baino ez den egin desberdintasunak berak ere baldintzatu du, eta asko, pandemiaren eragina. Mundu guztian gertatu da: gaitzak askoz gogorrago kolpatu ditu auzo pobreak aberatsak baino. Birusa berdina da guztiontzat, baina gu ez gara igualak birusaren aurrean. Errenta apaleko auzo batean jaioz gero, gizentasuna pairatzeko aukerak askoz ere handiagoak dira, eta, horrenbestez, baita covid-19aren bertsio larriago bat sufritzekoak ere. Bi logelako etxe batean bizi bada lauzpabost kideko familia bat, eta bat gaixotzen bada, bakartzeko aukerak askoz murritzagoak dira, eta, hortaz, denak kutsatzekoak askoz handiagoak. Telelana ameskeria hutsa bada auzo pobreetan nagusi diren enpleguetan, askoz aukera handiagoa izango duzu lanean kutsatzeko.\nEz da ariketa espekulatibo bat: Lakuaren zigilua daraman txostenean bertan irakur daiteke, maiatzaren 11ren eta abuztuaren 16aren artean, EAEko bosten aberatsenean 308,51 koronabirus kasu antzeman zirela 100.000 biztanleko. Bosten pobreenean, ordea, tasa bera 608,27ra igotzen zen. Bikoitza.


Ezker Iraultzailea - Ekonomia marxistaren oinarriak III: Makinaria eta industria handia, gainbalio erlatiboaren ekoizpena\nKapitalismoaren garapen prozesuan, behin gizarteko azpiegitura produktiboan nahikoa errotu zenean, ezinbestekoa izan zen makinariaren fabrikazioa handitzea eta zabaltzea. Pausu honek historian aldaketa kualitatiboa ekarri zuen. Ekonomian ekoizpen industrialaren nagusitasunaren aroa heldu zen, merkantzien ekoizpen masiboaren aroa, eta honekin batera, noski, kapitalisten aginte ekonomikoa eta politikoa finkatu zen.\nMakinariak, kapital konstantearen beste edozein osagaik bezala, ez du inongo baliorik sortzen, baizik eta bere balioaren zati bat txertatzen dio fabrikatzera bideratzen duen produktuari. Makina batek balio jakin bat duen heinean, balio honen zati bat produktuari pasatzen dio eta, modu honetan, gehituriko balio hau produktuaren balio osoaren parte bilakatzen da.\nMakinaria beti osorik sartzen da lanaren prozesuan, baina partzialki bakarrik parte hartzen du produktuari balioa emateko zereginean. Txertatzen duen balioa erabilerarekin galtzen duenaren proportzioan joango da. Ez du inoiz bataz beste desgastearen eraginez galtzen duena baino balio gehiago gehitzen.\nMakinariak produktuari balioa txertatzean, noski, ez du hau merkeagoa egiten, alderantziz baizik, garestitu egiten du, beti makinariaren balioaren aurkako proportzioan. Makinak dituen funtzionamendu kostuak eta desgastearen bidez galtzen duena da, egunero lantzen dituen produktuen masaren artean banatzen duena. Honela, txertatzen duen balioa azken finean makinak lan egiten duen azkartasunaren baitan egongo da.\nHonenbestez, makinaria produktiboa merkantziari balio gutxiago txertatzen diona izango da. Alde batetik kostu gutxiago suposatzen duenean, erregai eta materialen aldetik eta mantenu aldetik. Bestetik, denbora jakin batean makinak landu dituen produktuen masa handiagoa denean, honela lanegunean txertaturiko balioa produktu gehiagotan zatitzen baita eta beraz zatia txikiagoa izango da produktu bakoitzeko. Alegia, esate baterako makina batek ordu betean 200 pieza egiten baditu eta gastu berdina duen besteak 100, lehen makinak merkeago ekoizten du eta merkatuan produktua merkeago salduko ahalko du.\nHala ere, Marxek makinaren produktibitatea gizakiaren lan indarra ordezkatzen duen mailagatik neurtzen dela azaldu zuen Kapitalean. Makinak langile batzuk ordezka ditzake, baina beti ere burgesari ordezkapen honek langileak esplotatuz eginiko lana baino etekin gehiago ematen badio.\nIdeia honek gaur egun bere indar guztia mantentzen jarraitzen du. Egun multinazionalek hainbestetan aurrera eramaten dituzten deslokalizazioak, produkzioa herrialde aurreratuetatik azpigaratuetara eramanez, arrazoi horregatik azaltzen dira. Asiako lurraldeetan lan erdi esklaboa egotea abantailagarriagoa da kapitalistentzat, azpiegituren balio teknologikoa handia den herrialdeetan ekoiztea baino, hemen lan kosteak altuagoak baitira.\nMakinaren produktibitatea eta balioa sortzea\nBaina makinaria, lanaren produktibitatea handitzeko bitartekorik modernoena izateaz gain, laneguna muga natural orotatik haratago luzatzeko tresna eraginkor bat ere bihurtzen da. Kapitalisten hizkuntzan esanda, euro gutxi balio duen aitzurrarekin lan egiten ari denak hartu lezake atsedentxo bat edo eduki lezake hanka sartzeren bat, baina milaka eta milioika eurotako piezekin eta makinekin lanean ari denak ezin du atsedenekin edo “axolagabekeriekin” inbertsioa arriskuan jarri.\nMakinarian lan tresnaren mugimendua eta jarduera independizatu egiten dira langilearen aurrean. Etengabe ekoitziko luke ez balu ondoan behar dituen gizakien muga naturalekin talka egingo, hau da, ahultasun fisikoarekin eta borondate propioarekin. Makinak kapitalismoan burgesiaren irabazi gosean hartzen du bere kontzientzia eta borondatea. Honela beraz, traba natural hauek ezerezera murrizteko joerarekin jaiotzen da, langileari bere indarren ahalmena baino gehiago eskatuz.\nAurrez aipaturiko moduan, makinariaren produktibitatea produktuari txertatzen dion balioarekin alderantzizko erlazioan dago. Zenbat eta luzeagoa izan bere funtzionamenduaren aldia, orduan eta handiagoa izango da bere balioa banatu duen produktuen kopurua eta txikiagoa merkantzia bakoitzean txertatu duen balio zatia.\nMakinaren bizi aktiboko aldia, egunero lanean pasatzen duen denbora, prozesu hau errepikatzen duen egunekin bidertuz ateratzen da. Adibidez, makina batek egunero 16 ordutara 7 urtez lan egiten du. Erabat berdina den beste batek egunero 8 orduz lan eginez, 14 urte iraungo lituzke. Orduan, lehenengo kasuan, makinaren balioa bigarren kasuan baino azkartasun bikoitzez erreproduzituko litzateke eta kapitalistak honi eskerrak, zazpi urtetan bestearekin hamalau urtetan adinako diru sarrera edukiko luke. Honek lan orduaren intentsitatea azkartzera bultzatzen du kapitalista.\nBestalde, desgaste materialaz gain makina desgaste moral baten menpean ere badago. Berrikuntza teknologikoak, konpetentziak eta irabazi maximoaren borrokak makinak zaharkiturik geratzea eragiten du. Marxek zioen bezala makina mespretxaturik geratzen da. Ekoizpen adar batean makinaria sartzean, kapitalista berehala saiatzen da makinaria horren erreprodukzio denbora azkartzen edo hobeago bategatik ordezkatzen. Azken hamar urteetan ordenagailuen kasuan eman den prozesua izango da ziurrenik teoria honen egunerokotasunaren adibide argiena.\nMakinariak gainbalio erlatiboa ekoizten du, alde batetik, zuzenean lan indarrari balioa jaitsiz eta zeharka, erreprodukzioan parte hartzen duten merkantziak merkatzean, lan indarra merkeagoa eginez. Bestetik, berriz, makinariaren hasierako aplikazioetan, hau burges gutxi batzuen monopolio antzekoa denean, produktu mekanikoaren balio soziala bere balio indibidualaren gainetik igotzen da eta kapitalistari eguneroko lan indarraren balioa bere eguneroko produktuaren balioaren zati txikiago batekin ordezkatzea baimentzen dio. Makina nobedadea den garai honetan irabaziak ikaragarriak dira burgesarentzat, eta noski ahal duen guztia luzatzen du lan eguna, pagotxa luzatzearren. Marxek dioen bezala, zenbat eta gehiago irabazi, orduan eta gehiago hazten da gosea.\nBaina eztei egun hauek segituan amaitzen dira. Makinaria ekoizpen adar batean orokortzen denean, makinen bidez eraturiko produktuaren balio soziala bere balio indibidualera jaisten da. Orduan ezartzen da aurrez aipatu izan dugun legea: gainbalioa ez da kapitalistak makinaren bidez ordezkatzen dituen lan indarretatik jaiotzen, makinarekin lan egiten duten langile horietatik baizik.\nGainbalioa kapitalaren zati aldakorretik bakarrik sortzen da eta bi faktorek baldintzatua dago: gainbalioaren kuota eta aldi berean enplegaturiko langile kopurua. Gainbalioaren kuota lanegunaren iraupena kontuan harturik, hau beharrezko lanean eta lan soberakinean banatzen den proportzioaren baitan dago. Denbora berean enplegaturiko langile kopurua berriz, kapital aldakorraren eta konstantearen arteko proportzioaren baitan dago.\nArgi dago industria mekanikoak gainbalioa sortzea zabaldu egiten duela, kapital jakin batek okupatzen dituen langileen kopurua murrizten duenean hauen soldata ordaintzeko beharrezko lana murrizten baitu. Baina modu honetan, lehen aldakorra zen kapitalaren zati bat, lan indar bizian inbertitzen zena, makinarian eraldatzen du, hau da, kapital konstantean, eta honek ez du inongo gainbaliorik sortzen. Puntu hau funtsezkoa da ekonomia politiko marxistan: ezinezkoa da gainbalio bera ateratzea bi langiletatik eta hogeita lauetatik.\nHonela, gainbalioaren ekoizpenerako makinariaren erabilpenean kontraesan organiko bat dago. Gainbalio kuota aldi berean enplegaturiko langile kopurua txikituz bakarrik hazten da. Kontraesan hau da kapitala, horretaz kontziente izan gabe, lanegunaren luzapenera bultzatzen duena. Helburua langile esplotatuen kopuruaren jaitsiera proportzionala konpentsatzea da, bai lan soberakin erlatiboa handituz (lan denbora berean ekoizpen gehiago), baita absolutua handituz ere (laneguna luzatzean ekoizpena handituz).\nOndorioz kapitalismoan makinariaren erabilpenak, alde batetik lan metodoak eta lanaren antolakuntza soziala etengabe iraultzen egotea eragin du, aurkako oztopo guztiak ezabatuz. Baina honekin batera, langileen laneguna ikaragarri luzatzea bultzatzen du, kapitalaren mendean ezartzen ditu lehen egon ezin zitezkeen sektoreak eta, beste aldean, kale gorrian uzten ditu makinak bazterturiko langile masak, gizartean langabezia zabalduz. Honela azaltzen da, berez gizateriarentzat esfortzua eta laneguna arindu beharko lukeen errekurtsorik hoberenak, kapitalismoan langile batzuen neurrigabeko esplotazioa eta besteen langabezia ekartzea.\nAskotan esan izan da makinariaren helburua gizakiari bizitza erosoagoa egitea dela, baina hau sozialismoan bakarrik izango da posible, ez denean irabazi pribatuentzat ekoitziko, giza beharrentzat baizik. Kapitalismoan makinaria garatzeak merkantziak merkatzea eta ahalik eta langile gutxienetik ahalik eta gainbalio handiena ateratzea izango du beti helburu.


'Geuretik Sortuak' proiektuaren antzezlanen emanaldiak hastear daude — Gaztezulo\n'Geuretik Sortuak' proiektuaren antzezlanen emanaldiak hastear daude\n'Geuretik Sortuak' proiektuaren antzezlanen emanaldiak hastear daude Bost antzezlan izango dira guztira eta horietako bi asteburu honetan estreinatuko dituzte. https://www.gaztezulo.eus/albisteak/geuretik-sortuak-proiektuaren-antzezlanen-emanaldiak-hastear-daude https://www.gaztezulo.eus/albisteak/geuretik-sortuak-proiektuaren-antzezlanen-emanaldiak-hastear-daude/@@download/image/5275e0a7-7944-47f5-9f3a-5de7b01354a1.png\nBost antzezlan izango dira guztira eta horietako bi asteburu honetan estreinatuko dituzte.\nUdalbiltzak sustatu eta antolatutako Geuretik Sortuak proiektuaren lehen edizioan hautatuak izan diren antzerki konpainiek euren obren emanaldiak egingo dituzte Euskal Herrian sakabanatutako 27 herritan. Bost dira proiektuaren lehen edizioan hautatuak izan diren antzerki obrak: Metrokoadroka Sormen Laborategiaren Bidaide, Oier Zuñigaren Eresia, Tanttaka Teatroaren Sexberdinak, Lore More Antzerki Taldearen Trapu Zikinak eta Bonbon Beltz konpainiaren Harriminak. Egokitu zaizkien udalerrietan egindako egonaldietan gorpuztu dituzte antzezlanak.\nEstreinatzen lehenengoa Metrokoadroka-ren Bidaide izango da. Gaur izango dute lehen emanaldia Atarrabiako Kultur Etxean, 19:30ean, eta igandean Uharteko Arte Garaikide zentroan, 19:00etan. Iruñerriko bi udalerri hauek izan dituzte egoitza beraien egonaldian, eta antzezlana “herrietako erraldoien iruditeriatik modu poetikoan abiatuta, handia eta txikia izatearen arteko aldeaz, herrietako kulturgileen ikusezintasun hautazkoaz edo ez hautazkoaz, kultura bizitzeko moduez” arituko da. Idoia Beratarbide eta Iraia Eliasek zuzendu dute obra, eta Maite Aizpurua, Oier Guillan eta aktore taldeak idatzi. Oholtza gainean Maite Aizpurua, Ainhoa Alberdi, Idoia Beratarbide, Iraia Elias eta Idoia Hernandez “Hatxe” izango dira.\nAsteburu honetan estreinatuko dute Oier Zuñiga nafarraren Eresia. Lurra arin bekizu, ama obra ere. Zuñigak bera, Eneko Gil dantzariak eta Belen Cruz aktoreak eskainiko dute antzezlana bihar Bergarako Seminarixoan, 20:00etan. Bergara, Elgeta eta Antzuolan aritu dira lanketa egiten, eta ama galtzearen dolua izango du ardatz, antzerkia eta dantza tarketatuta.\nTanttaka Teatroaren Sexberdinak Arrigorriagan eskainiko dute urtarrilaren 21ean, 19:00etan. Aitziber Garmendia eta Telmo Irureta aktoreak izango dira agertokian, Arrigorriagako Euskaldun Berria erakusketa gelan. "Garun-paralisia duen kazetariak eta kontraesanetan erdi itota dabilen goxoki saltzaileak, beren bizipen afektibo sexualak azalduko dituzte inolako konplexurik gabe, gutako bakoitzak, norbere paralisiarekin, beldur, amets eta ilusio ezberdinak ditugula erakusteko. Bi lagunen istorioa, umorez eta minez tindatuta.”, azaldu du konpainiak. Mireia Gabilondo da obraren zuzendaria, eta Kepa Errasti eta Telmo Irureta egileak.\nLore More konpainia nafarraren Trapu Zikinak obra, berriz, Oiartzungo udaletxeko areto nagusian estreinatuko dute hilaren 28an, 19:00etan. Antzinako herri garbilekuetan "emakumeek etxeko trapu zikin erreal eta metaforikoak nola garbitzen zituzten" kontatuko dute. Oiartzungo herri garbilekua izan dute inspirazio obra sortzerako orduan, eta hainbat aurkezpen garbilekuetan bertan egiteko asmoa dute. Lore More arduratu da testuaz eta zuzendaritzaz, eta aktore lanetan Lara Villanueva, Maialen Diaz Urriza eta Mikele Urroz Zabalza arituko dira.\nBonbon Beltz konpainia zuberotarrarena izango da aurkezpenetan azkena. Oñatin ari dira egonaldia egiten, eta euren Harriminak obra ikusi ahal izateko otsailaren 25era arte itxaron beharko da. Bertan, Titika Rekalt eta Josune Gorostegui harrien eta herrien minei buruz arituko dira, Amancay Gaztañagaren zuzendaritzapean.\n130 antzerki-emanaldi baino gehiagoz osatutako zirkuitua antolatuko du Udalbiltzak 2022an zehar Euskal Herriko zazpi lurraldeetan. Obra bakoitzari buruzko informazioa jaso dute webgunean eta baita hilabetez hilabete osatuko duten agenda ere.


behar duten grasa eta energia kopurua. Alinen kasuan gurasoak Urdaibai Bird Centerreko teknikoengatik aldatu ziren, azken hauek egunetik egunera elikagaiak (arrainak) uzten zituzten hezeguneko janlekuetan\n"Aline" transmisorearekin, Urdaibaiko proiektuko plataforma baten gainean beste gaztetxo batekin.\nGoizeko 11:00ak aldera Mancha Real gainetik egin zuen hegan eta ondoren Alhama de Granadatik gertu dagoen Bermejales izeneko urmaela zeharkatu zuen. Arratsaldeko 19:00ak aldera kostaldera iritsi zen eta lo tentsio handiko pilare batean egin zuen lo, Mediterranioko autobiatik oso gertu, Marbella inguruan. Elektrokuzioa hilkortasun gehien sortzen dituen fenomenoa da arrano arrantzaleetan. Hain zuzen ere, Urdaibain askatu diren arranoetatik 3 horrela hil dira.\nBoloniako erromatar arrastoak\nZorionez, hurrengo egunean Alinek bidaia jarraitu zuen Estepona eta Algeciras gainetik hegan eginez. Hasiera batean ez zen estugunea zeharkatzen saiatu eta kostaldea jarraituz Chiclana de la Frontera arte iritsi zen.\nIlunabarra La Jandan\nAzkenik, itsasoa gurutzatu eta arratsaldeko 17:00 etan Tangerretik 20 Km hegoalderago pasatu zuen gaua.


Erguin atzera urbanizatzeko lanak lehiaketara deitu ditu Udalak - Arrasate - Goiena.eus\nErguin atzera urbanizatzeko lanak lehiaketara deitu ditu Udalak\nJokin Bereziartua Lizarazu 2008-05-20 12:06\nErguin auzoa urbanizatzeko lanen barruan kokatutako obrak laster hasiko dira. Oraingoan Elizalde kalean izango dira, eta Udalak obra hauek esleitzeko lehiaketa publikorako deialdia egin du. Hori bai, enpresa interesatuak maiatzaren 26a baino lehen aurkeztu beharko ditu proposamenak. Aurrekontua 450.000 eurotan zehaztu dute eta behin obrak hasita, enpresa arduradunak bost hilabeteko epea izango du.\nObra hauekin oinezkoei lehentasuna eman nahi diote. Hala, Elizalde kalea izankidetasuneko kale bilakatuko dute, hau da, oraindik ere autoak sartu ahal izango diren arren, oinezkoek izango dute lehentasuna. Gaineratu dutenaren arabera, Uribarriko etxeak egiten dituztenean izango du jarraipena Elizalde kaleak, baina bakarrik oinezkoentzako izango da.\nZoladura lanak egiteaz gain, kaleko azpiegiturak berritu egingo dituzte: ura eta argindarra kasu. Espaloia eraikiko dute eta zenbait zuhaitz ere landatuko dituzte, egun dagoen berdegunea txukundu ahal izateko.


Herriko bozak Ipar Euskal Herrian. Maule-Lextarre\nEuskara bai, baina neurri zehatzik ez\nHiru hautagaiek aipatu dute euskararekiko duten harremana eta hizkuntza sustatzeko duten borondatea. Gaur egungo auzapezak ez du sentitu Maule aitzindari izatea, Zuberoan, euskararen aldeko urratsetan.\nFrantziako presondegietako behatokiak (OIP) urteetan erakutsi du bere funtzioa: presondegietako egoerak ikertu, presoen eskubideez informatu, eta, behar delarik, defendatu. Azken bost urteetan laguntza publiko anitz kendu zaizkio, %66 orotara. Baionan lekuko talde bat du elkarteak, eta iraupena jokoan du orain, diru mentsez.\nBizi mugimenduak hamar urte bete dituela markatzeko, haren ibilbidea azaltzen duen liburu bat plazaratu dute. Ospakizunen aldia izanen da ekainaren 14an, 15ean eta 16an, Baionako Patxa plazan, gibelera so egin, hausnartu eta geroa aztertzeko parada galdu gabe.\nAzken bat bideko\nBil Xokoa elkarteak iragarri du 30. Müsikaren Egüna azkena izanen dela. Antolaketa pisua bilakatua zen, dohainik izatea ez baita merke, eta belaunaldi berriak ez baitira antolaketari lotu. Elkarteak beste manera batez segituko du.\nMurgiltze eredua babesteko gutun bat bidaliko dio Elkargoak Parisi\nEuskarazko sistema plantan ezartzeko eskaria egina dute Ainhoako, Irisarriko eta Angeluko ikastetxe publikoek, baina ez diete aintzat hartu\nCaubeten gisara jolasten\nPierra Caubet 'Xübüko' txanbelari eta lakarrarraren bidea segitzea du xede gaur Altzain antolatu duten emanaldiak. Lehen zatian, Bedaxagar, Beltran eta Rekalt ariko dira; ondotik, txanbelariak.


7º Festival URBANBAT | Prensa\nEskatu material osagarria eta elkarrizketen kudeaketa. .\nmedia @ urbanbat.org\n+34 658 703 151\n16/11/2018 - 7. KULTURA, HIRIGINTZA ETA GIZARTE BERRIKUNTZAri buruzko URBANBAT JAIALDIA\nAzaroaren 21-etik 25era URBANBAT kultura, hirigintza eta gizarte berrikuntzari buruzko jaialdia ospatzen da Bilbon. ISTANTEKO HIRIAK lelopean aurtengo edizioak kultura-ekitaldi handien eta hiri-plangintzako estrategien arteko harremana, eta estrategia horiek paisaian, ekonomian eta tokiko kulturan duten inpaktua aztertzen ditu. Horretarako hiri-kudeaketa profesionalak, arkitektoak, urbanistak, erakundeak, ikertzaileak, gizarte-eragileak eta ekitaldien sustatzaileak gonbidatzen ditu partekatutako estrategiak diseinatzera, ingurunerako oreka eta toki-komunitatearentzako onura bermatuko duten estrategiak, alegia.\nEkipamenduen erabilerak aldatzea, espazio publikoa masiboki okupatzea, bisitariak hartzeko arkitektura efimeroak eraikitzea eta baita unean une hirigintza-kudeaketa arautzen duten araudiak egokitzea ere ahalbidetzen duten teknologiei buruz jardungo dugu. Jada kontsolidatutako hirien barruan mikro-hiriak eraikitzeko dispositiboak, hiri horiek klase ertainaren kontsumoa eta aisialdia errazteko diseinatuta daudelarik.\nProgramazioa hiritar guztiei zabaldutako laborategi gisa planteatu dugu. Hau da, ikerkuntza, esperimentazio eta elkar-sorkuntza prozesu gisa, aktibitate formatu ezberdinekin: hitzaldiak, lankidetza tailerrak, ibilbideak, jarduera artistikoak...Jaialdia Azaroaren 21ean hasten da Bilborocken, Bilbon ekitaldi erraldoiek sortzen dituzten efektuei buruzko mahai inguru batekin. Bertan instituzioetako eta hiriko agenteek beren bertsio eta diskurtsoak ekarriko dituzte.\nProgramazioa azaroaren 25a arte jarraituko du ekintza ezberdinekin: modu jasangarrian ekitaldiak antolatzen ari diren ekimenen aurkezpenak, arkitektura, diseinua eta hiriari buruzko jaialdien nazioarteko maratoia, hiri-ekitaldien diseinuan jasangarritasuneko eta erantzukizun sozialeko irizpideak sartzeko sormen-lantegia, hiritik ibilbidea eta jarduera artistikoak besteak beste.


“Marka hautsi gabe, denbora gehiago emateak egoan eragiten du, baina norberak jakin behar du gorputzaren mezuei kasu egiten” — TUlankide MONDRAGON\nZure ikuspegitik aurtengo Behobia-Donostia proban gertatutakoa normala da? Eguraldi aldaketak hainbeste eragin dezake norberaren prestakuntzan?\nBai, nire ustez parametro batzuen barruan gertatutako zerbait da. Bi arrazoi daude hau ulertzeko: batetik, partaidetza kopurua sekulakoa dela, milaka pertsonetaz ari gara; eta, bestetik, beroa, askok ez zuten parte hartu bero handia zegoelako iragarrita. Horrelako proba luzeetan beroak sekulako eragina izaten du eta gorputzari astindu handia ematen dio: deshidratazioa eragiten du, bero kolpeak eragin ditzake... Hala, gorputzak ematen dizkizun mezuak ez badituzu egoki interpretatzen eta hori ikusita zure helburuak ez baldin badituzu alde batera uzten, arazo larriak izan ditzakezu. Guztira 450 asistentzia izan ziren, iaz baino 100 gehiago, baina ikusitakoa ikusita ez zait gehiegi iruditzen, gehiago izan zitezkeen.\nAntolakuntzak megafoniatik behin eta berriro ohartarazi zituen parte-hartzaileak, eguraldi beroak baldintzatuta, ez zela marka hausteko egun aproposa.\nHalaxe da, bai. Baina zenbatek bete zuten megafoniatik antolakuntzak esaten ziena? Hor dago gakoa. Nik neuk parte hartu nuen, koinatarekin, eta hark erabaki zuen uztea gehiegi sufrituko zuenaren ustea zuelako. Horrelako kasuetan zuhurtziaz jokatu behar da.\nHornikuntza puntuetan ura falta izan zela ere publiko egin da...\nAntolakuntzak ohartarazi zuen bero handia egingo zuela baina aurreikusitakoa baino lau-bost gradu gehiago egin zituen. Egia da ura falta izan zela hornidura puntu batean, baina gainerakoan antolatzaileek sekulako lana egin zuten beste behin ere.\nATHLONen entrenamendu saioak bideratzen dituzue eta kirolari askoren lana monitorizatzen duzue. Nola ibili dira Behobia-Donostiako aurtengo edizioan horietatik parte hartu dutenak?\nGuk entrenatzen ditugun kirolarien artean denetarik egon zen. Batzuek erabaki egokiak hartu zituzten eta ez ziren saiatu aurretik zuten marka hausten, argi eta garbi ikusi zutelako ez zela beraien gorputzentzat horretarako egun aproposa. Eta, esaterako, ordu eta 20 minututik jaitsi nahi zuen beste batek ordu eta 25 minututan amaitu zuen. Marka hautsi beharrean, denbora gehiago emateak, norberaren egoan eragiten du, baina norberak onartu beharra dauka ez zela izan, inola ere, horretarako egunik aproposena. Gu autobusean 70 lagun joan ginen eta horietatik gehienek ondo amaitu zuten; aurpegi gorriekin bai, baina giltzarri diren amaitu eta ondorengo 40-50 minutuetan eman zioten buelta gorputzari. Edan, jan, masajea hartu... eta gorputzak berehala erantzuten daki.\nMONDRAGONetik ere parte-hartze handia izan da...\nBai, hala da. Parte-hartze handia izan da: Coprecikoak, Laboral Kutxakoak... batzuk gurekin entrenatzen dutenak eta beste batzuk gertukoak, ATHLONeko kirol zerbitzua erabiltzen dutenak.\nNola prestatzen dituzu kirolariak halako proba baterako?\nKirol azterketa medikoa prebentiboa da eta osasunari begira zuzenduta dago; hortaz, azterketa medikoa egitea oso gomendagarria da. Arrisku faktoreak asko dira eta kirol azterketa medikoak balio du arrisku faktore horiek antzemateko; izan ere, informazio baliotsua ematen digu, ezinbestekoa dena. Azterketa medikua egin ondoren, prestaketa hasten da. Kirol praktikan ibilia den pertsona batek hiru hilabetean prestatu dezake Behobia, 20 kilometro luzekoa, baina kirolean oinarririk ez duenak hilabete gehiago behar ditu. Batzuetan gure bezeroei gomendatzen diegu beste era bateko probak egiteko, motzagoak, 10 kilometrotakoak...\nOrain mendiko ultra-trailak jarri dira modan.\nHalaxe da, orain ultra erresistentzia edo ultra fondoko lasterketak daude modan eta antzerako zerbait gertatzen ari da. Kirol oinarria dutenek halako probak egin ditzakete, baina progresioan joan behar dira: lehenengo lasterketa motzagoekin,30km, maratoiak, mendi martxak eta gero 60-70 kilometrotakoekin jarraitzeko, gero gehiagora joateko... Entrenamenduetan gauza asko frogatu behar dira: elikadura, materiala, gauean aritu, …\nZein motatako lan saioak egin behar ditu horrelako proba bat egin nahi duenak?\nGai horren gaineko aditu asko dago eta teoria anitz. 50 kilometrotatik gora hartzen dituzten lasterketetan, gehienez 30 kilometrotako distantzia egin behar duzu, test antzeko bat. Eta 100 kilometrotako mendi lasterketa egin nahi baduzu, 70 kilometrotako test bat egin beharko zenuke. Garrantzitsua da mendian orduak ematea oinez eta korrika. Zertarako egin behar den hori? Hanketan kilometroak batu egin behar direlako. Bestalde, entrenamendu gurutzatuak ere egin behar dira, eta beste modalitate batzuk erabili entrenatzeko: artikulazioak, gainkargak... Bizikleta oso garrantzitsua da eta entrenamendu gurutzatua bezala gomendagarria. Eta orain, negu sasoian, iraupeneko eta zeharkaldiko eskia egitea ere oso aproposa da.\nATHLONen esfortzu probak ere egiten dituzue. Gomendagarriak dira?\nBai. ATHLONen froga ezberdinak egiten ditugu. Azterketa medikua egiten da, oinarrizkoa esfortzu frogarekin. Laktatuekin (odol tantak aztertuz) ere egiten dugu eta horrek balore zehatzagoak ematen ditu, baina azterketa horiek egiten dizkiegu errendimendura begira dauden kirolariei.\nPraktika onak sustatzeko, dekalogo bat egin dezakezu?\nBai. 2016an Behobia-Donostia egiteko asmoa duenari lan saioa proposatuko nioke: prestakuntza gutxienez 2-3 hilabete lehenago hastea eta astean 2-3 lan saio egitea. Oso garrantzitsua da bakoitzak bere mailaren araberako entrenamenduak egitea, eta gure buruari jarritako helburua errealista izatea. Bestalde, hasiberriek lesioak saihesteko lehen entrenamenduak lasai egin behar dituzte, eta tarteka oinez ere joan daitezke. Hasieran 45 minutu eta ordubete arteko entrenamenduak egin daitezke, astetik astera minutuak gehituz; eta lasterketa baino hiru aste lehenago 75 eta 90 minutu artekoak. Behobia-Donostiaren kasuan aldapak ere badirenez, komeni da azken hilabete edo hilabete eta erdian lasterkaldian aldapak ere sartzea. Era berean, garai horretan, 16-18 kilometrotako test bat egitea komenigarria da.\nEntrenamenduaren beste aldea atsedena da, banaezina dena. Hortaz, gorputza nekatzeaz gain deskantsatzea ere ezinbestekoa da. Horren harira, korrika egitea inpaktuzko kirola den heinean lasterketen ostean igeri egitea edo bizikleta estatikoan aritzea oso gomendagarria da. Eta funtsezkoa da kirola egin ostean beti luzaketak egitea.\nLasterketa egunari begira, berriz, honako aholkuak: bezperan oheratu baino bi ordu lehenago afari osatua egin eta modu egokian hidratatu. Egunean bertan lasterketa baino hiru ordu lehenago gosari on bat egin: ura, platanoa, ogi xigortua eta aukeran tea, esnea edo yogurta zerealekin. Gosari mota hau aurretik entrenamendu luzeko egun batean probatu daiteke.


III.BELAUNALDI ARTEKO OLINPIADAK | Maria eta Jose IkastetxeaMaria eta Jose Ikastetxea III.BELAUNALDI ARTEKO OLINPIADAK – Maria eta Jose Ikastetxea\nHasiera › BERRIAK › LH_B › III.BELAUNALDI ARTEKO OLINPIADAK\nMaiatzaren 27an, Maria eta Jose Ikastetxeko Lehen Hezkuntzako 6.mailako ikasleak, Otezuri eta San Juan egoitzetara joan ginen zentroko adineko pertsonekin III. Belaunaldi arteko olinpiadetan parte hartzera. Bertan, parte hartzeko gogo biziz zeuden adinekoak, gazte koadrilarekin nahastu genituen, eta taldeak osatu ostean, bolo, petanka eta karta txapelketei eman genien hasiera. Aiton-amonek, batzuk gurpildun aulkietan eta beste batzuk zutik egiten zituzten beren jaurtiketak eta batzuk, oraindik abilezia berezia dutela ere erakutsi ziguten. Gazteak, berriz, gurpildun aulkietan, begiak estalirik eta bastoiari helduta egin behar izan zituzten jaurtiketak eta batzuei besteei baino gehiago kostatu arren, talde guztiek lortu zuten bolo guztiak botatzea.\nKartetan aritu zirenak, berriz, 6ko urrean jolastu zuten eta gazteen ohitura falta, adinekoen esperiantziaz konpentsatu zuten.\nTalde txapeldun bat ere suertatu zen eta oroigarri gisa diploma jaso zuten. Hala ere, azpimarratuko nuke irabazlea, egon zen giroa izan zela, eta adinekoak duten alaitasuna eta gazteekin elkartuz erakusti duten bizipoza. Gainera, egin genuen ahalegina eta esfortzuaz osatzeko, hamaiketako ederra eman ziguten.\nBeraz, adineko nahiz gazte, hasi datorren urteko olinpiadak prestatzen!!


EAE-ko laguntzen xedapen orokorrak. - Etxebizitza - Euskadi.eus\nEAE-ko laguntzen xedapen orokorrak.\nBabes publikoko etxebizitza gisa kalifikatutako eraikuntza berriko etxebizitzak sustatzea, alokairuan edo salmentan lagatzeko edo norberaren erabilerarako.\nEtxebizitza libreak sustatzea alokairu babestuan jartzeko.\nBabes ofizialeko etxebizitzak eta erabilitako etxebizitza libreak eskuratzea, betiere eskuratzailearen bizileku ohiko eta iraunkorra izango badira.\nAzalera-eskubidean eraikitako babes publikoko etxebizitzen titularrek lurzoruaren jabetza erostea.\nErabilitako etxebizitza alokatzea (errentariarentzako laguntzak).\nEtxebizitza alokairu babestuan jartzea.\nEtxebizitzak erostea babespeko alokairuan jartzeko, baita etxebizitzak lagatzea ere alokairu babestuan jartzeko.\nOndare urbanizatua eta eraikia birgaitzea.\nBirgaitze-jardunak, baldin eta etxebizitzak sustatzeko helburua badute, ondoren jabetzan edo alokairu babestuan jartzeko.\nHutsik dauden etxebizitzak alokairuan jartzea.\nZuzkidura-alojamenduak sustatzea eta eraikitzea.\nLanda-inguruneetan etxebizitzak birgaitzeko eta alokairuan jartzeko proiektu pilotuak martxan jartzea, ingurune hori sustatzeko programa publikoen lagungarri gisa.\nFinantzaketa kualifikatua: mailegu kualifikatuak eta banku-deskontuak.\nZuzeneko laguntza ekonomikoak: subsidiazio osoa edo partziala, eta itzuli beharrik gabeko diru-laguntzak.\nMailegu kualifikatuen finantza-baldintzak:\nEuriborra da erreferentziazko hipoteka-indizea. Hasierako onarpen-tasak goreneko baten eta gutxieneko baten artean daude, babespeko jardunaren arabera:\nAlokairuan edo salmentan lagatzeko SUSTATZEA / Alokairuan lagatzeko BIRGAITZEA\n20 + 4 (15 urteko errentamendua)\n30 + 4 (50 urteko errentamendua)\nZuzkidura-alojamenduak sustatu eta eraikitzea 30 + 3 E + 2,25% E + 4,00 %\nEtxebizitzak eskuratu edo lagatzea alokairu errentamendu jartzeko\n15 + 8 (15 urteko errentamendua)\n25 + 8 (50 urteko errentamendua)\nLurzorua eskuratzea eta/edo urbanizatzea 12 (6 + 6) edo 12 (9 + 3) E + 2,25% E + 4,00 %\nBabes publikoko etxebizitzak ESKURATZEA Finantziazioa salmenta-prezioaren ≤80% 35 urte eta gabealdi gehigarriko 3 urte E + 1,25% E + 2,25%\nOndare urbanizatua eta eraikia BIRGAITZEA 15 urte eta gabealdi gehigarriko 3 urte E + 1,25% E + 2,50%\nHileko kuota-ordainketa (amortizazioa eta interesak) ezarri da. Behin hamabi hilabete igaro ondoren, interes-tasa eguneratzen da sei hilean behin.\nBerriz erosteko bermea\nKreditu-entitateek eta EAEko Administrazioak sinatutako finantza-lankidetzako hitzarmenaren esparruan, etxebizitzaren eskuratzaileak hipoteka-kreditua ordaindu ezin badu, Etxebizitza Sailak berriz erosiko du etxebizitza.\nBabes Publikoko Etxebizitzak Ezaugarriak\nErregimen bereziko babes ofizialeko etxebizitzak (sozialak).\nErregimen orokorreko babes ofizialeko etxebizitzak.\nEtxebizitza tasatu autonomikoak.\nUdaleko etxebizitza tasatua.\nEtxebizitza: 90 m2 erabilgarri (120 m2 5 kideko edo kide gehiagoko bizikidetza-unitateetan edo familia ugarietan, birgaitze bidezko sustapenetan eta Birgaitze Integratuko Eremuetan, sustapen bakoitzean gehienez etxebizitzen %3 izan daitezkeela aintzat hartuta).\nTrastelekua: 13,5 m2.\nGarajearen gehieneko azalera erabilgarria: 30 m2 (20 m2 baldin eta sarbidea eta erabilera indibidualak badira).\nLurzoruaren ondore-balioaren mugak\nGehieneko salmenta-prezioaren %15 erregimen bereziko etxebizitzetan.\nGehieneko salmenta-prezioaren %20 erregimen orokorreko etxebizitzetan.\nGehieneko salmenta-prezioaren %25 etxebizitza tasatu autonomikoetan.\nSaila eta Sailaren Sozietate Publikoak: notario aurreko zozketa. Sailaren Erregistroan inskribatutako pertsonak.\nUdalen esku-hartzea: notario aurreko zozketa. Sailaren erregistroan edo Udalaren erregistroan inskribatutako pertsonak. Erroldatze-baldintzak ezartzeko askatasuna (salbu eta Sailaren laguntzak jaso badira, gehieneko erroldatzea: 3 urte).\nSustatzaile pribatuak udalaren esku-hartzerik gabe: notario aurreko zozketa. Sailaren Erregistroan inskribatutako pertsonak.\nBaremazioa lehentasun-ordenan alokairuko sustapenetarako:\nAntzinatasuna Etxebizitza Eskatzaileen Erregistroko inskripzioan.\nBizikidetza-unitateko kide kopurua\nBabes-erregimenaren iraupena: Iraunkorra. Deskalifikazioa aintzat hartuko da birkokatzeetarako (desjabetzeak) etxebizitzei dagokienez soilik. Birkokatutako pertsonek edo haien kausadunek izango dute etxebizitza horiek deskalifikatzeko aukera, behin 20 urte igaro ondoren kalifikazio-egunaz geroztik.\nAlojamendu-unitate bakoitzaren azalera erabilgarria ez da ez 25 m2 erabilgarritik beherakoa ez 60 m2 erabilgarritik gorakoa izango.\nJateko, janaria prestatzeko eta lo egiteko gela bat izango dute gutxienez, eta orobat dutxa duen komun bat.\nEtxebizitza premia: bizikidetza-unitateko kide guztiek ezin dute jabetzako, azalera- edo gozamen-eskubideko etxebizitzarik izan aurreko bi urteetan, eta horrela jarraitu behar dute salerosketaren eskritura publikoa egin arte edo alokairu-kontratua egin arte.\n1.) Titularrak izatea edo aurreko bi urteetan izana, jabetzan, jabetza soilean, azalera-eskubidean edo gozamenean edozein portzentajetan EAEko etxebizitza bati dagokionez eta etxebizitza ohiko eta iraunkor gisa, eta etxebizitza hori honako zirkunstantzia hauetan badago: a.) ez ditu biltzen 317/2002 Dekretuaren bizigarritasun-baldintzak, b.) judizialki beste ezkontidearen familia-bizileku esleitu izatea dibortzio- edo banantze-prozesu baten ondoren edo izatezko bikoteen azkentze-prozesu baten ondoren c.) jabearekin ahaidetasunik ez duen hirugarren pertsona bati esleitu izatea hipoteka exekutatzeko prozesu baten ondoren d.) bizigarritasun-baldintzak ez betetzea titularrak 70 urtetik gorakoak direnean\n2.) Etxebizitzaren titulartasuna bateragarria da jabetzan, jabetza soilean, azalera-eskubidean edo gozamenean beste etxebizitza baten edo batzuen % 50 baino gutxiagoren titulartasunarekin; betiere partaidetzen balio osoa 75.000 eurotik gorakoa ez bada.\n3.) Etxebizitza-premia izateko baldintzatik salbuetsitako pertsonak errentamendu-erregimeneko etxebizitzaren eskatzaile gisa soilik inskriba daitezke Etxebizitza Eskatzaileen Erregistroan.\nEtorkizuneko titularretako bat Euskal Autonomia Erkidegoan erroldatuta egotea, araudi aplikagarriak zehaztutako gutxieneko antzinatasunarekin.\nDiru-sarrerak. Bizikidetza-unitatearen parte diren pertsona guztiak hartuko dira diru-sarrera zenbakarrien jasotzailetzat, betiere babes ofizialeko etxebizitzaren titularkide izan behar badute.\nerregimen bereziko babes ofizialeko etxebizitzen alokairurako: 3.000 eta 25.000 euro bitartean;\nerregimen bereziko babes ofizialeko etxebizitzen erosketarako: 9.000 eta 25.000 euro bitartean.\nerregimen orokorreko babes ofizialeko etxebizitzen eta zuzkidura-alojamenduen alokairurako: 3.000 eta 39.000 euro bitartean.\nerregimen orokorreko babes ofizialeko etxebizitzen erosketarako: 9.000 eta 39.000 euro bitartean.\netxebizitza tasatu autonomikoen erosketa eta alokairurako: 12.000 eta 50.000 euro bitartean.\nGenero-indarkeriaren biktimen eta mugigarritasun murriztua duten pertsonen kasuan, ez dago gutxieneko diru-sarrerarik alokairurako. Mugigarritasun murriztua duten pertsonen kasuan, erosketarako gutxieneko diru-sarrera 3.000 euro da.\nDiru-sarreren ponderazioa: DSP=ZO DSZ*N*A\nDSZ: Diru-sarrera zenbakarriak ZO: PFEZren aitorpenaren zerga-oinarria (lan-etekinei buruzkoa: ZO + hobariak).\nN: ponderazio-koefizientea kide kopuruaren arabera (1= 1,00; 2=0,95; 3 = 0,90; 4 = 0,85; 5 = 0,75; 6 = 0,65; 7 = 0,55; 8 edo gehiago = 0,50).\nA: ponderazio-koefizientea diru-sarreren %20 dakarten kide kopuruaren arabera (1 = 1,00; 2 = 0,90; 3 edo + = 0,85.\nEtxebizitza eskuratzeko erregimena eta udalerria izendatzea: Eskaeran etxebizitza eskuratzea erosketa-erregimenean edo alokairu-erregimenean eskatu ahalko da, baina ez bietan aldi berean. Erroldatuta dauden udalerrietan, beren lantokienetan edo haietan guztietan parte hartu ahalko dute eskatzaileek.\nEsleipen-prozeduretan parte hartzea: aldez aurretik apuntatu diren zozketetan soilik parte hartuko dute interesdunek eta betiere araudi aplikagarriko eskakizun guztiak betetzen badituzte.\nEskriturak eta kontratua egitea.\nBabes Publikoko Etxebizitzen Gehieneko Prezioak\nErregimen orokorreko babes ofizialeko etxebizitzen lehen eskualdaketaren oinarrizko prezioa:\nI. eranskineko udalerriak: 1.481,19 €/m2 erabilgarri bakoitzeko; II. eranskineko udalerriak: 1.433,08 €/m2 erabilgarri bakoitzeko; Gainerako udalerriak: 1.294,57 €/m2 erabilgarri bakoitzeko.\nEranskinak: 0,4*Oinarrizko prezioa..\nI. eranskineko udalerriak: 1.629,31 €/m2 erabilgarri bakoitzeko; II. eranskineko udalerriak: 1.576,40 €/m2 erabilgarri bakoitzeko; Gainerako udalerriak: 1.424,03 €/m2 erabilgarri bakoitzeko.\nEranskinak: 0,4*Oinarrizko prezioa.\nErregimen tasatuko babes ofizialeko etxebizitzen lehen eskualdaketaren oinarrizko prezioa:\nI. eranskineko udalerriak: 2.468,63 €/m2 erabilgarri bakoitzeko; II. eranskineko udalerriak: 2.388,47 €/m2 erabilgarri bakoitzeko; Gainerako udalerriak: 2.156,01 €/m2 erabilgarri bakoitzeko.\nEranskinak: 0,28*Oinarrizko prezioa.\nI. eranskineko udalerriak: 2.715,49 €/m2 erabilgarri bakoitzeko; II. eranskineko udalerriak: 2.627,32 €/m2 erabilgarri bakoitzeko; Gainerako udalerriak: 2.371,61 €/m2 erabilgarri bakoitzeko.\nErregimen orokorreko eta erregimen tasatuko babes ofizialeko etxebizitzen gehieneko prezioa lortzeko, oinarrizko prezioei honako koefiziente hauek aplikatu behar zaizkio: 1,15 lehen 45 m2-etan; 1,10, 60 m2-ra arte; 1, 75 m2-ra bitarte; 0,8, 90 m2-ra bitarte; 0,8, 90m2-tik aurrera. Gainera, dentsitate baxuko etxebizitzen prezioa %10 igo daiteke.\nEtxebizitza sozialen lehen eskualdaketaren gehieneko prezioa:\nAzalera-eskubidea: Sustapen publikoko etxebizitzak: 734,13 €/m2 erabilgarri bakoitzeko; Sustapen pribatuko etxebizitzak: 975,90 €/m2 erabilgarri bakoitzeko.\nJabetza osoa: Sustapen publikoko etxebizitzak: 807,54 €/m2 erabilgarri bakoitzeko; Sustapen pribatuko etxebizitzak: 1073,49 €/m2 erabilgarri bakoitzeko.\nEranskinak: 0,46*Gehieneko prezioa.\nBigarren eta ondorengo eskualdaketetan, prezioa honako hau izango da:\nBehin betiko kalifikazioa egin eta 1-15 urteen artean saltzen bada: une horretan indarrean dagoen gehieneko prezioa.\nBehin betiko kalifikazioa egin eta 15-40 urteen artean saltzen bada: une horretan indarrean dagoen gehieneko prezioa, %20ko gehikuntzarekin.\nAzalera-eskubidean eraikitako babes ofizialeko etxebizitzen kasuan, bigarren eta ondorengo eskualdatzeen gehieneko prezioa kalkulatzeko kontuan hartuko da azaroaren 3ko Aginduaren, azalera-eskubideko etxebizitzen balio-galeraren mekanismoak arautzen dituenaren III. Eranskinean ezarritako balorazio-sistema.\nI. eranskineko udalerriak\nII. eranskineko udalerriak\nGehieneko errentak urtean\nUrteko gehieneko errenta errentariaren urteko sarreren arabera ezarriko da eta etxebizitzaren eta eranskinen gehieneko salmenta-prezioaren portzentaje baten antzera kalkulatzen da. Portzentaje horiek aldatu egiten dira etxebizitza azalera-eskubidean (AE) bada edo jabetza osoan (JO) bada.\nAE JO AE JO\n3.000 eurora arte 2,5 2,27 1,88 1,71\n3.001 eta 9.000 euro bitartean 3,5 3,18 2,63 2,39\n9.001 eta 15.000 euro bitartean 4,5 4,09 3,40 3,08\n15.001 eta 18.000 euro bitartean 5,2 4,73 3,91 3,56\n18.001 eta 22.000 euro bitartean 6,0 5,45 4,50 4,10\n22.001 eta 25.000 euro bitartean 7,25 6,60 5,45 4,96\n25.001 eta 28.000 euro bitartean 8,25 7,50 6,20 5,64\n28.001 eta 35.000 euro bitartean 10,6 9,64 8,00 7,25\n35.000 euro baino gehiago 11,8 10,73 8,88 8,07\n15.000 €-ra bitarte 2,50 2,27\n15.001 eta 21.000 € bitartean 3,20 2,91\n21.001 eta 25.100 € bitartean 4,00 3,64\n25.101 eta 30.000 € bitartean 4,70 4,27\n30.001 eta 35.000 € bitartean 5,20 4,73\n35.000 €-tik gora 5,70 5,18\nTasatu autonomikoen erregimena\n12.000 eta 18.000 € bitartean 2,00 1,82\n18.001 eta 21.000 € bitartean 2,40 2,18\n21.001 eta 27.000 € bitartean 3,20 2,91\n27.001 eta 35.000 € bitartean 3,50 3,18\n35.000 €-tik gora 3,70 3,41\nUrteko gehieneko errenta automatikoki eguneratuko da, EAEko KPIk izandako portzentajezko aldaketaren arabera.\nErregimen Autonomikoko zuzkidura=alojamenduak okupatzeagatiko hileko kanona\nHileko kanona (eurotan)\nZA logela 1 ZA 2 logela\n15.000 eurora arte 150 180\n15.001 eta 21.000 euro bitartean 200 240\n21.001 eta 25.000 euro bitartean 250 300\n25.101 eta 35.000 euro bitartean 300 360\n35.000 euro baino gehiago 350 420\nZuzkidura-alojamenduak berarekin lotuta garajerik badu, lortzen den kanonari 60 euro gehiago gehituko zaizkio.\nAzken aldaketako data:&nbsp2015/07/02


Sukaldarien, Short Lana Agindua deskribapena / Funtzioak eta kontuak Sample - JobDescriptionSample.org\nHasiera / Uncategorized / Sukaldarien, Short Lana Agindua deskribapena / Funtzioak eta kontuak Sample\nSukaldarien, Short Lana Agindua deskribapena / Funtzioak eta kontuak Sample\nJacob June 28, 2016 Uncategorized Erantzun 645 Views\nEgin eta egosten toorder hainbat elikagai besterik azkar prep aldi bat eskatzen duten. Eskaerak maiatzaren arabera hartuko dira kontsumitzaileak eta eskaintza kontsumitzaileen taulak edo salmahaietan.\nKarrera Skills Aurrebaldintza\nGarbitu janaria prestatzeko produktu, lan kokapenak, eta kontagailuen edo taulak.\nBeraz, hori kolektiboki eskaini objetu garai batean egiten duten programa bera eskaerak arreta da,.\nGrill eta frijitu elikagai-hala nola, besteak beste, kumeak patata bezala, eta krepe krepe.\nDemagun shoppers aginduak eta sukaldari osagaiak prestatzeko une necessitating hori labur dira, oinarritutako kontsumo beharren.\nBarbakoa eta hartu hanburgesak edo behi osagarriak, txuletak eta xerrak barne.\nbazkariak egotea, lurruna altzariak eskaerak osoa platerak eta zerbitzatu shoppers taulak edo salmahaietan jarri.\nRestock sukaldeko materiala, biratu elikagai, eta zigiluak data eta ordua hozkailuak ere janaria.\nExekuzio janaria prestatzeko lanak, adibidez sukaldaritza breads edo postreak, haragi egiteko, saltsa edo zopak sortzen, eraikin ogitartekoak, eta kafe edo te prestatzen.\nBetetzeko normal garbiketa elikadura eta etxeko kokapenak zerbaitetan.\nErosteko inbertsio horietako aparkalekuak eta eskaintzen on.\nEzagutu betebeharrak, eta sortzeko eraldatu edo sortu inposatu mugitzen ezinbesteko gisa.\nLan zerbaitetan Promozioa\nEzagutza-ulertzeko osatzen eduki eta esaldiak hori lotuta daude lan dokumentuak ere irakurtzen.\nAktiboak-entzun-To zer beste pertsona ari dira arreta osoa aurkezteko esanez, ari fabrikatu denbora eta energia xehetasunak ulertu hartuta, kontsultak galdetzean hala dagokienean, eta ez hori desegoki dira une mesmerizing.\nArgitaletxe hiztunen eraginkortasunez idatzi ez bezala ikusleen beharrei desegokiak.\nbesteei komunikatu-hitz egitea, datuak ongi partekatzeko.\nAritmetika-aplikatuz aritmetika arazoak konpontzeko.\nIkerketa-erabiltzea mediku jarraibideak eta metodoak zailtasunak konpontzeko.\nHori pentsamendu kritikoa-erabiltzea logika eta pentsatu onurak eta planteamendu akats gelditzea da, konklusio edo arazoak alternatibak alternatiboak.\nAktiboak Ikasten jakinda datuak freskoa inplikazio potentzialak eta azken arazoak konpontzeko erabakiak hartzeko bakoitzeko eta.\nIkuspegi-enplegatzen ikastea eta instructionORinstructional teknikak eta tratamenduak egoera coaching zehatz egokiak aukeratzea edo noiz freskoak dira gauzak ulertzeko.\nJarraipen-CheckingORDiscovering yourself errendimendua, beste pertsona, edo enpresek hobekuntzak sortzeko edo zuzentzaileak ekintzak kontuan.\nGizarte othersI erreakzioak kontziente Perceptiveness-izatea eta ulertzea zergatik jokatu dute egiten duelako.\nTrebezia-aldatzeak ekintzak aldean besteei’ neurriak.\nSalesmanship-Genuine besteen ekintzak edo bere intellects aldatzeko.\nNegoziazio-entregatu beste batzuk kolektiboki eta aldakuntzak bateratzeko nahian.\nPrestakuntza-Coaching besteei nola egin behar den mugimendu bat egin.\nZerbitzua Orientazio-Seriotasun planteamendu jende laguntzeko bila.\nComplex arazoak konpontzeko-zehaztea dilema aurreratuak eta berrikusteko konektatutako datuak ebaluatzeko eta aukerak sortzen eta erremedioak ezartzeko.\nelementua betekizunak Prozedura ebaluazioa-ikasita eta eskatzen diseinu bat egiteko.\nTeknologia Design-sortzeak edo engranaje eta ingeniaritza egokitzeko banakako premiak eskaintzeko.\nTresnak Hautaketa-identifikatzea ekipamendu mota eta tresna zeregin bat egiteko behar izan zuen.\nInstalazio-instalatzea tresnak, produktu, hariak, edo planak sortu erantzuteko zehaztapenak.\nProgramazioa-konposatzen ordenagailuan aplikazioak desberdinak dira arrazoiengatik.\nEragiketa Jarraipen-behatu zabalera, gasaren, edo beste sintoma ziur makina bat bezala funtzionatzen duela izan nahi.\nEragiketa eta metodo edo ekipamendu eragiketak kudeatzea-kudeatzea.\nMantentze-eginez errutina mantentze ekipo eta noiz zehazteko.\nArazoak-erabakitzea, akats lanean eta nola edozein buruz jarraitu erabakitzeko arrazoiak.\nKonponketa-finkatzeko programa edo ereduak beharrezkoak tresnak erabiliz.\nQuality Control Research-eszenikoen azterketak eta egiaztapen elementuak, zerbitzuak, edo prozesu funtzionalitate edo bikaina epaitzeko.\nEpaia eta konpara portaera litekeena buruz kuotak eta gauza handia erabakiak hartzeko-hartzea kontuan bat dela egokiena aurkitu.\nSistemen Analisi-zehaztea programa bat nola ibili behar eta nola doikuntza negozioetan, zirkunstantziek, eta giroa emaitza eragina izan dezake.\nSistemen Analisi-zehaztea urrats edo performance adierazle eta, gainera, serio beharrezkoak jarduerei bultzada edo zehatzak eraginkortasuna, sistemaren helburuen arabera.\nTimemanagement-kudeatzea beste batzuk’ aldia eta oneis denbora propioa.\nAurrezki-identifikatzea errenta zenbat inbertituko dira amaitu lana izan Administrazioan, eta tasak horiek salmentak.\nMaterial gainbegiratzea Baliabide-lortzea eta establezimenduak erabilera egokia aldera errespetatuz, gailuak, eta baliabideak beharrezkoak serio lan jakin egin.\nLangileak gainbegiratzea Baliabide-ezartzea bultzaka, eta pertsonen buru dutela burutu zuten bitartean, jende onena pinpointing okupazio horretarako.\nHezkuntza Beharrezko Ezagutza Need\nSenior Eskola Diploma (edo GED edo Senior High School baliokidetasuna Promozioa)\nTop Eskola maila bat baino gutxiago\nLink-ren zenbatekoa (edo beste 2 urteko etapa)\neta lau aste barne Up\nKarrera Komando Skills Promozioa\niraunkortasuna – 82.50%\nEsfortzua – 79.37%\nAgintaritzaren – 83.29%\nKooperazio – 90.57%\nArazoa inguruko Beste batzuk – 80.35%\nGizarte lerrokatzea – 86.47%\nAuto-kontrola – 83.97%\nEstresa Atalasea – 79.92%\nfidagarriak – 90.64%\nSakonera Focus – 84.62%\nZintzotasuna – 81.21%\nAskatasuna – 78.46%\nBerrikuntza – 73.32%\nPentsamendu analitikoa – 70.28%


Ehun herri baino gehiagotan karriken izenak euskaraz eta zuzen idatzirik | Euskal Herria | KAZETA\n2020 AZA. 19 - 07:35h\nZuntz optikoa instalatzeko izendegia arraberritu behar dela baliatuz, Lapurdi, Baxe Nafarroa eta Xiberoko hainbat herri haien karriketako izenak euskaratzen ari dira. Ehundik goiti izanen direla aurreikusten dute euskara teknikariek.\nDonapaleuko plaza nagusia 'Abere merkatu plaza' izanen da hemendik goiti.\nMattin Bacho euskara teknikaria: "Ikusten dugu herriek aukera horren berri izaten dutenean gugana jotzen dutela eta, horrela pixkanaka, gero eta herri gehiago ari dira batzen”\nPettan Aizager Donapaleuko hautetsia: “Pedagogia egin behar da jendeari aitzinekoa gaizki zegoela azaltzeko”\nEuskal Elkargoan Lapurdi, Baxe Nafarroa eta Xiberoko 158 herri biltzen dira eta horietatik 65 herritan jadaneko karriken izendegia euskaratzeko urratsak egin dituzte. Duela bi urtez geroztik, Hizkuntza Politikako Zuzendaritzaren itzulpen zerbitzua jo eta su ari da euskal jatorrikoak izan arren, frantsestuak izan ziren karriken izenak zuzentzen.\nEhun herri baino gehiagotan izendegia euskaratzeko aurreikuspena dute zuzenketa lanetan ari diren bi euskara teknikariek. Mattin Bacho da haietariko bat eta dioenez, “100 eta 150 herri artean eginen ditugu, zeren ikusten dugu herriek aukera horren berri izaten dutenean gugana jotzen dutela eta, horrela pixkanaka, gero eta herri gehiago ari dira batzen”, adierazi dio Naiz atariari.\nEuskara teknikariak Ipar Euskal Herriko herrien izendegiak aztertzen ari dira Herriko Etxeetako arduradunekin eta Euskaltzaindiarekin batera. Zehatzago, euskal grafiaren eta izenen jatorriaren berri izateko Euskaltzaindiko Onomastika (izen bereziak eta propioak aztertzen dituen hiztegigintza) batzordearekin ari dira elkarlanean. “Guk berreste eskaera luzatzen dugu eta ongi baldin badago Euskaltzaindiak onartzen du, jarraian gomendioa helarazten diogu Herriko Etxeari eta gero haiei dagokie gure gomendioa onartzen duten erabakitzea, baina gehienetan gure gomendioa entzuten dute eta izena euskaraz jartzea onartzen dute”, azaldu du Bachok.\nEtxeen izenak karriketarako\nHerriko Etxeek laguntza eskatzen dietenean lehenik izendegi zaharreko zerrenda eskatzen dute euskara teknikariek eta, ondotik, karrika eta bide izenak finkatzeko irizpideak ezartzen dituen Euskaltzaindiaren eskuliburua baliatuz lan egiten dute. “Hor badira irizpideak, adibidez, jatorrizko hizkuntza errespetatu behar da, beraz, ‘Etxeberria’ frantsesez ere ‘Etxeberria’ izkiriatu beharko da, baina alderantziz, jatorrizko izena frantsesa bada, adibidez ‘Bellevue’, orduan frantsesezko grafia errespetatuz idatzi beharko da, alegia, ‘Bellevue karrika’”, azaldu du Bachok.\nAlta, karrika batzuek ez dute izen zehatzik eta horrelakoetan ere irizpide jakin batzuen arabera lan egin behar da. “Ipar Euskal Herrian maiz euskal jatorriko izena duen etxe baten izena izaten da helbidea, eta gauza bera gertatzen da herri txikietan bide eta karrikekin, hau da, ez dute izenik, beraz halakoetan lekuko etxe zaharrenaren izena hartzen da, adibidez, eman dezagun ‘Etxeberri’ dela, orduan guk zera proposatuko genuke, euskaraz ‘Etxeberriko bidea’, eta frantsesez ‘Chemin d’Etxeberri’”.\nZuntz optikoa ezartzeko helbideratze proiektuan etxe bakoitzak helbide izen arautu bat izan beharko du, zehatza eta eguneratua, karrika izen batekin eta zenbaki batekin, ondorioz karrika berriak eta izen berriak ezarri beharko dira, baina arazorik handiena gaizki idatzita ziren euskal jatorriko izenek ematen dute euskara teknikarien aburuz, “euskaldunak ere ohiturik baitziren izena gaizki idatzia ikustera”.\nDonapaleun osoki euskaratuak\nAmikuztarra da Bacho, hamar urtez Baxe Nafarroako euskara teknikari izan zen, eta duela bi urtetik Euskal Elkargoan ari da lanean. Arrunt ongi ezagutzen ditu Ipar Euskal Herriko herriak eta baita herritarrak ere, horregatik aitortzen du jendea izen bat modu batera idatzita ikustera ohituta dagoenean zail egiten dela aldaketa proposatzea. “Onarpen soziala zaila da, ez dugulako astirik izan pedagogia lana egiteko. Herriko Etxeko arduradunekin hitz egiten dugunean gehienetan ohartzen dira, ulertzen dute eta gure aholkua onartzen dute, baina herritarrekin lan hori egiteko denborarik ez dugu izan orain arte”.\nPettan Aizager, berriz, Donapaleuko hautetsia da eta Mattin Bachorekin lanean aritu da azken hilabeteetan herriko karriken izendegia euskaratzeko, eta Aizager ere bat dator euskara teknikariaren iritziarekin. Bere ustez, “pedagogia apur bat egin behar da jendeari aitzinekoa gaizki zegoela azaltzeko”.\nDonapaleun izendegi osoa euskaratzea erabaki zuten. Amikuzeko herri nagusiak ia bi mila biztanle ditu eta oso ezagunak diren plaza eta karrikak ditu, “bada hemendik goiti karrikak bi hizkuntzatan izendatuak izanen dira, baina izen bakarra izanen dute, eta euskal jatorriko izen guztiak zuzen idatziak izanen dira», nabarmendu du Aizagerrek.\nKarriketako afixetan emanen den aldaketa ulertzeko honako adibidea jartzen du Donapaleuko hautetsiak: “Lehen ‘rue du Marche’ bazen, karrika hitza gehitzen zioten, hau da, ‘rue du Marche karrika’ jartzen zuten, eta kito, soilik ‘karrika’ hitza agertzen zen euskaraz, orain aldiz, ‘rue du Marche, Merkatu karrika’ agertuko da afixan”.\nKontuan hartu behar den beste gauza bat da euskal jatorriko izenak frantses grafia erabiliz idatziak zirela, alegia, frantsesek irakurtzeko moduan idatziak ziren kaleen izenak, hortaz lehengo izen bera izanen dute karrika askok, baina aurrerantzean zuzen idatziak agertuko dira afixetan.\nAizagerrek alderaketa bat egiten du: “Euskara ofiziala balitz eta guk ‘oignon’ hitza idatziko bagenu esaten dugun moduan, alegia ‘oñon’, frantsesek ez lukete onartuko ezta? Ba gauza bera euskararekin, haiek esaten duten moduan idatziak ziren karrika izenak, baina ez ziren ongi idatziak. Euskarak ere baditu bere legeak eta errespetatu egin behar dira”.\nDonapaleun aldatuko diren izen batzuen adibideak: Lehen “Place du Foirail” izena zuen herriko plaza nagusia aurrerantzean “Abere merkatu plaza” izanen da. “Rue Jeanne d’Arc” zena, aurrerantzean, “Joana Arkokoa karrika”. Beste karrika batean “Rue du Jeu de Paume”, “Laxo karrika” irakurri ahal izanen da. Eta “Chemin d’Itorrotch” zena, “Itorrotz bidea” izendatu dute.\nEuskararen presentzia handituz\nDonapaleun izenik ez zuten beste 30 karrika izendatuko dituzte eta herritarrei izenak proposatzeko aukera eman zien Herriko Etxeak. Gauzak honela, izendegi berria osatua da, baina oraindik izenak afixetan izkiriatu eta karriketan jartzea falta da. Aizagerrek adierazi duenez, “Donapaleuko koloreak urdina eta zuria dira eta Nafarroako sinbolo bera dute, katez osatutako ikurrina gainean koroarekin, eta ikur hori ere irudikatuko da panel berrietan, diseinatze lanetan ari gara, baina arazorik ez bada, otsail aldera panelak ezartzeko moduan izanen dira”.\nEuskal Elkargoak panelak ezartzeko diru-laguntza eman die herriei, baina aldaketarik handienak laguntza teknikoaren ondorio izanen direla esan daiteke. Besteen artean, langileentzako formakuntza ere eskaini du Ipar Euskal Herriko instituzioak.\nEsaterako, Herriko Etxeetako langileen artean diagnosi bat egiten dute haien maila neurtzeko eta euskararen jakintza zenbatekoa den neurtzeko. Helburua herritarrei euskaraz erantzun ahal izateko bitartekoak eskaintzea da eta, ondorioz, kasu batzuetan diagnosiaren ondotik postu aldaketak eman daitezke. Donapaleun adibidez, euskaraz ongi dakien udaltzain bat idazkari izatera pasa da.\nAldaketa horien guztien emaitzak laster ikusiko dira Ipar Euskal Herriko karriketan. Jada herrien sarrera-irteeretako paneletan izenak euskaratu dituzte hainbat lekutan, Getarian kasu, eta karrikez harago, zerbitzu publikoa eskaintzen den eremu anitzetan afixak euskaraz jartzeko itzulpen zerbitzu bat ere eskaintzen du Euskal Elkargoak. Ondorioz, itxura guztien arabera, euskararen presentzia emendatuz joanen da Ipar Euskal Herriko paisaian.


2019eko azaren 12a\nBrushless teknologia erabiltzen duten makina ebakitzaileak merkaturatu berri ditugu. Literalki, teknologia horrek "eskuila gabe" esan nahi du: hau da, brushless-motorra duten makinek, eskuila gabeko motorra erabiltzen dute.\nBrushless teknologiak hainbat hobari dakarzkie gure makinei.\nGehienezko efizientzia: Brushless-motorrek indar-pare bera mantentzen dute abiadura guztietan, momentu oro gehienezko efizientzia lortuaz.\nEco-friendly: Brushless-motorren efizientziari esker, kontsumo energetikoa murrizten da.\nKontrol ezin hobea: Sammicen makina ebakitzaileek bakarrik duten "Force Control System"-i esker, motorrak egiten duen indarra pantailan agertzen da aldiro. Gainera, soinu-oharra programatu daiteke eta horrela erraz jakingo du erabiltzeaileak aurrez jarritako indarra gainditzen badu. Horrela, momentu bakoitzean indar egokia egingo du, eta kalitate oneneko mozketak lortuko ditu produktu bakoitzean. Horrela, prozesuak estandarizatu daitezke, eta beti korte gorenak, berdinak eta galera gutxienekoak lortuko ditu erabiltzaileak.\nNeurri trinkoa: Brushless motorrek ohiko motorrek baino leku gutxiago hartzen dute. Horri esker, ekoitzitako makinek errendimendu onena eskaintzen dute, gutxieneko tokian. Gure kasuan, brushless-motorra duten makina berrien altuera 22 mm gutxiagokoa da, aurreko modeloek baino.\nPisu gutxiago: Brushless-motorrak trinkoago izanagatik, gutxiago pisatzen dute ohiko motorrak baino. Horrela, gure makina berriek %20 gutxiago pisatzen dute aurreko makinek baino.\nFuntzionamendu isila: Brushless-motorrek funtzionamendu isilagoa eta gozoagoa dute ohiko motorrek baino. Beraz, ingurune-hobekuntza jasaten dute makina horiek erabiltzen dituzten lantokietan (72 dbAtik 63ra).\nHermetikotasuna: Aireztapenik behar ez dutenez, aireztapen sareta kentzen da makineta. Horrela, makinen hermetikotasuna lortzen da, eta aldi berean bere iraunkortasuna hobetu.\nBrushless-motorra duten makinek kontrol konplexuagoa behar dute eta horrek justifikatzen du hasierako inbestitze altuagoa. Halere, inbestitze horrek itzulera azkarra du aipatu ditugun abantaila guztiei esker.


Baina bertsolaririk ez\nBaina bertsolaririk ez –\nBertsolari aldizkariak bere lehen saiakera egin du audiogintzan: Makarrizketak podcasta. Bertsolari bati emango zaio ahotsa atal bakoitzeko, bertsolaritzaz mintzo dadin bereziki, eta nahi duenaz orohar. Lehen atala Andoni Egañaren eskutik heldu da, eta, nola ez, gauza oso interesgarriak esaten ditu zarauztarrak.\nEusko Jaurlaritzaren Kultur Sailak pandemiaren eragina leuntzeko atera duen dirulaguntza deialdian ez da “bertsolari” ofizioa ageri. Beste ogibide asko eta asko agertzen dira, bai, baina bertsolaririk ez.\nKosta egiten zait deialdi hori idatzi zuten bilkura irudikatzea: hiru, lau, bost, sei, zazpi andre eta gizon, dotore jantzita, kaobazko mahai baten bueltan eserita, papel mordoxka bat, ordenagailu bana, laranja zukuz eta ur freskoz betetako pitxarrak aldamenean… Kultur esparruko ofizioak zerrendatzen hasi, eta batek daki zenbat orduko bileraren ostean, hiru, lau, bost, sei edo zazpi lagun horietako bakarrari ere ez zitzaion otu bada, beno, herri honetan badela bertsolaritza izeneko kultur diziplina bat, badaudela horretara dedikatzen direnak edota ordu asko eskeintzen dizkiotenak, badirela enpresak, elkarteak…\nAudientzia Nazionaleko iluminaturen bat saiatu zein behinola bertsolariak zer diren azaltzen, eta kontzeptu gogoangarri bat atera zuen xisteratik: juglar sabelotodo. Sokratiko planean jarrita “bertsolari orojakileak dakien gauza bakarra da ez dakiela ezer” erantzun ahalko litzaioke, nahiz eta ez den zaila irudikatzea bueltan jasoko zenuken begirada.\nMadrileko epaile bati bezain arrotza al zaie hemengo agintari batzuei bertsolaritza? Zer da bertsolari bat haientzako? Egañak dioen gisan, hormigoi makina bat ez, bederen. Ederki asko dakite zer den hori, alajaina.\nAndoni Egaña, Baina bertsolaririk ez, bertsolari, bertsolari aldizkaria, bertsolaritza, makarrizketak, podcasta


PSORIMILK Gasteizen erosi batetik 39€\nKrema Psorimilk batetik psoriasia erosi Gasteizen\nOna erosteko Psorimilk Gasteizen, behar duzu:\nNon erosi Gasteizen Psorimilk\nIdatzi zure datu pertsonalak eskaera orria-type krema batetik psoriasia Psorimilk Gasteizen prezio merkean. Itxaron, deitu aholkularia, zure ordena krema PsorimilkKudeatzailea, deitu ahal izango duzu laster. Ordaindu partzelaren daiteke lortu ondoren, bere gora postetxean edo mezularitza Gasteizen.\nKrema psoriasia Psorimilk oso eraginkorra da droga aukera ematen dizu azkar eta erraz kentzeko guztiak gaixotasunaren sintomak. Adituen arabera Gasteizen, tresna hau nabarmentzen da aldean beste drogak aurkeztu global farmazia merkatuetan, krema konplexua du eragina.\nNola erosi krema Psorimilk Gasteizen\nNahi izanez gero, ordena egungo stock Psorimilk Gasteizen (Espainia), erabiltzeko eskaera orria eta idatzi xehetasunak ordena, eta laster izango duzu dei aholkulari enpresa izateko eta zure galdera guztiak erantzun Psorimilk eta iradokizunak bidalketa. Bakarrik ordaindu jaso ondoren, bidalketa postetxean edo mezularitza. Kostu bidalketa Psorimilk bat izenik zehaztutako helbide ezberdina izan daiteke, Espainiako hiri ezberdinetan, jakiteko prezioa aholkulari baten ondoren prozesatzeko ordena on krema Psorimilk batetik psoriasia web-orri ofiziala.\nOrdena Gasteizen Psorimilk


I. Bilgune Orokorrean datorren ikasturteko ildoak zehaztu ditu Ernaik\nLehen Bilgune Orokorra burutu berri du Ernai Gazte Antolakundeak. Ehundaka militantek datorren ikasturterako lehentasunezko ildoak zehaztu eta funtzionamenduaren inguruko erabakiak hartu ditugu.\n2013ko Udako jarduerak amaitu dira.\nIritsi gara aurtengo udako kanpaina amaierara eta argazki batzuen bitartez, honen nondik norakoa erakusten ahaleginduko gara.\n2012/13 ikasturteko Musika Eskolako ikasleen kontzertua\nZaldibiako musika eskolako ikasleek eskainitako kontzertuko argazkiak ikusgai.\nLardizabal Herri Eskolako 2012/13 ikasturte bukaerako festa\nGURASO ELKARTEA; Albisteak\nEkainaren 21ean, ostiralean, Lardizabal Herri Eskolako umeen festa ospatu zen frontoi estalian. Ikasleek funtzio oso polita eskaini ziguten, kurtso bakoitzekoak bere erara mozorroturik. Funtzioaren ostean, guraso elkarteak, merienda eskaini zien ume guztiei. Argazkiak ikusgai.\nAsteazken gauean dokumentala plazan\n"Izan pirata" dokumentala proiektatuko dugu gaueko 21:30etik aurrera herriko plazan.\nIkasturteko eskola-kiroleko festa\nEkainaren 1ean, larunbatean, Lardizabal Herri Eskolako ume eta gurasoen artean futbol partidak antolatu ziren frontoi estalian. Denera lau partida jokatu ziren, 3.mailatik 6.maila bitarteko ikasleak beraien gurasoen aurka.\nGaur gauean 2. bideo emanaldia\nGaur emango den dokumentala\nZER: "Sagarren denbora" dokumentala\nNON: herriko plazan\nNOIZ: gaur, asteartea, 21:30etik aurrera. Iraupena: 67 min.\nLardizabal herri eskolan auzolanerako 3.faserako deialdia\nLardizabal herri eskolako lur zoruaren pulitze lanak egin ahal izateko, bertako herritarron laguntza behar dugu, ikastetxeko mahai, aulki eta trasteak mugitu ahal izateko\nAurtengo Santa Fe jaietarako bilera zabala\n2013ko Santa Fe-ak ate joka ditugu eta hirugarren bilera honekin kontzertuak eta ekintza ezberdinak... finkatu beharko ditugu. Bilera uztailaren 22an arratsaldeko 16:00etan izango da Karreane kultur etxean.\nMartin Aotzanetik dator notizia eta ez egunero gertatzen den horietakoa!\nPasa den asteazkenean, Zubi-ondo jatetxean, ezohikoa bezain pozgarria den egoera eman zen.\n« Aurrekoak 1 2 3 ... 231 232 233 234 235 ... 297 298 299 Hurrengoak »


Bilera birtual eraginkorrak egiteko 6 gomendio • TaPuntu\nAzken asteetan, Covid- 19a dela eta, ikasle zein profesional askori etxetik lan egiteko beharra (eta aukera) suertatu zaigu. Egoera honen aurrean, egokitzeko gaitasuna praktikan jarri eta ohiko lanak beste era batera egiteko gaitasuna lantzen ari gara.\nLan horien artean, bilera birtualak antolatu edo parte hartzaile gisa aritzea egongo da seguraski.\nGauzak honela, hementxe duzue bilera hauek eraginkorrak izateko baliagarriak izan daitezkeen sei gomendio:\nEzer baino lehen, bilera horretara batu beharreko pertsonak zeintzuk diren pentsatu eta hauei soilik bidali gonbidapena.\nGai zerrenda eta bestelako dokumentu osagarriak gonbidapenarekin batera bidaltzea ezinbestekoa izango da. Horri esker, partaide guztiek argi izango dute zeintzuk diren bileraren helburuak eta bertan hitz egin eta erabaki beharrekoak. Gai zerrendako atalen bat ulertzeko bestelako dokumentazio osagarria balego, gonbidapenarekin batera bidali ere. Zenbat eta argiago, hobe.\nGainera, bilera egiteko zein programa erabiliko dugun aipatzea beharrezkoa izango da.\nBideoan agertuko den planoa ahalik eta neutroena izatea zaindu, distrazioak ekidinez.\nSoinu eza eta argi egokia duen gela aukeratzea garrantzitsua izango da.\nBestetik, janzkerari dagokionez, soinurik ateratzen ez duten edo oso deigarriak izan daitezkeen bestelako osagarriak ekidin.\nAurretiazko frogak hasi baino 15 minutu lehenago:\nEgin bideo eta audioaren froga.\nPartaideen mikrofonoak eta kamerak piztu eta itzaltzeko aukera frogatu.\nPantaila nola partekatu daitekeen ikusi.\nTxata erabili ahal izateko bidea aztertu.\nOngietorria eta errespetatu beharreko arauak:\nModeratzaileak ongietorri bat ematea garrantzitsua izango da. Gai zerrenda eta iraupena errepasatu, bileran parte hartzeko irizpideak argitu eta eskura izango ditugun baliabideen azalpena ematea garrantzitsua izango delarik.\nBestetik, partaideek zerbait behar duten galdetzeko tartea eskaini (behar bereziak aipatu, zalantzak argitu…).\nBileran zehar moderatzaileak zaindu beharrekoak:\nGai zerrenda oinarri, puntuz puntu errepasatu eta atal bakoitzeko arduradunari hitza eman beharko lioke.\nDenborak neurtu eta egokitu.\nPartaideen hitzartzeak orekatuak direla bermatu beharko luke gainera.\nOharrak hartu eta grabatu: bilera birtuala izanik, oso garrantzitsua izango da pantaila begiratzen egotea, partaideei begietara begiratuz. Hori dela eta, ohar txikiak hartu eta bilera grabatzea aukera bat da. Ondoren akta sortuko du grabazioa oinarrian hartuz.\nBilera birtualetan hitzezkoa ez den komunikazioa gertutik jarraitu beharko da. Hori dela eta, kamerak piztuta egotea gomendagarria izango da.\nBestalde, noizbehinka partaideei galderak egitea interesgarria izango da beraien atentzioa egokia dela bermatzeko.\nBukatzeko, bileran bost pertsona baino gehiagoren iritzia jaso nahi bada, aurrez prestaturiko galdetegi baten esteka bidaltzea interesgarria izango da, bileran bertan emaitzak era bisual batean partekatzeko aukera izanik.\nItxiera eta amaierako dokumentazioa:\nGai zerrendako atal guztiak jorratu ondoren, moderatzaileak itxiera eman beharko lioke bilerari, zalantzak argitu eta partaideei nola doazen galdetuz (asko badira, keinu sinple baten bidez beraien balorazioa jasoz).\nBukatzeko, ahalik eta azkarren bilerako akta sortu eta bidaltzea garrantzitsua litzateke.\nAmaitzeko, ez ahaztu, egoera zailenetatik ikasketak ateratzeko gaitasuna dugula, beraz EZ GALDU AUKERA!


Hil honetan, EFEOren ’12 hilabete, 12 osasun-gomendio’ kanpainak, udaberriarekin bat eginez, hankak aktibo izateko ohitura osasungarriak sustatuko ditu\nBarizeak gutxiegitasun benoso kronikoaren sintomarik ohikoenetako bat dira, eta biztanleen %30eri eragiten diete\nUdaberria eta beroa iristearekin batera, zainak ohi baino gehiago dilatatzen dira, eta, horren ondorioz, likido gehiago atxikitzen dira eta odola pilatzen da. Horrek guztiak barizeak sorraraz ditzake, hots, herritarren % 30i erasaten dien patologia, eta gutxiegitasun benoso kronikoaren sintoma arruntenetako bat izan ohi da.\nHori dela eta, Euskal Fisioterapeuten Elkargo Ofizialak (EFEO), Madrilgo, Kataluniako, Nafarroako, Galiziako, Andaluziako, Valentziako eta Kantabriako fisioterapeutekin batera, hankak aktibo nola eduki eta gutxiegitasun benoso kronikoaren ondoriozko patologiak (barizeak, esaterako) nola saihestu gomendatu diete herritarrei martxoko bideo-gomendioan.\nAldakarekin batera, hankek jasaten dituzte ia-ia pertsonen muskulu-masako muskuluen % 50. “Barizeak eta gutxiegitasun benoso kronikoaren ondoriozko beste sintoma batzuk ez dira mehatxu larria osasunarentzat; halere, minak, alterazio estetikoak eta ezintasunak eragin ditzakete, eta bizi-kalitatea hondatu”, azaldu du June Ruíz Orcajok, EFEOko presidenteordeak.\nHanka aktiboen garrantzia\nBarizeen zantzurik ager ez dadin, eta beroarekin batera hankak aktibo edukitzeko eta handituta, kongestionatuta eta nekatuta daudela ez sentitzeko, euskal fisioterapeutek gomendatzen dute bizimodu osasungarria eramatea eta ariketa fisikoa egitea modu erregularrean, dieta orekatua izatea, beharrezko ura edatea egunero, eta substantzia kaltegarririk ez hartzea (tabakoa eta alkohola, esaterako).\nHorrez gain, komeni da jarrera zaintzea eta luzaroan eserita edo zutik ez egotea, eta hankak zertxobait altxatuta lo egitea, batez ere sasoi beroenetan. “Luzaroan jarrera berean egon behar badugu, altxatzea eta pasieratxoak egitea komeni da, hanketako muskuluak oxigenatzeko eta mugiarazteko”, esan du June Ruíz Orcajok.\nEFEOko presidenteordearen hitzetan, gainera, “ordu askoan eserita lan egiten dutenentzat oso gomendagarria da oinazpikoa, behealdeko gorputz-adarretako muskuluak ez kargatzeko”.\nEra berean, euskal fisioterapeutek gomendatzen dute masaje txikiak ematea oinetatik belaunetara, goitik behera, gel hotzak aplikatuz; horrela, hanka nekatuen sentsazioa ezabatu ahal izango dugu. Gainera, fisioterapiak zenbait teknika egiten ditu drainatzea sustatzeko eta likidoak ezabatzeko, hala nola drainatze-masajea eta presoterapia.\nAlde horretatik, zirkulazioa aktibatzeko gomendagarria da “dutxako uraren tenperatura aldatuz joatea, hanketara zurrusta hotzak botaz eta gehienez ere 38 graduko tenperatura jarriz; modu horretan, pisu-sentsazioa arinduko zaigu”, azpimarratu du Ruíz Orcajok.\nBestalde, ezinbestekoa da azala hidratatuta edukitzea, beharrezko elastikotasuna izan dezan: “lozio edo krema hidratatzaileak eman behar dira masajeen bidez egunero, azala hidratatuta edukitzeko eta zirkulazioari eta azalaren elastikotasunari mesede egiteko”, esan du EFEOko ordezkariak, azkenik.\nHalaber, euskal fisioterapeutek gomendatzen dute fisioterapeutarengana sarri joatea gure ohiturak ondo bideratzen lagun diezagun, elastikotasun, mugimendu eta indar handiagoa emango diguten tekniken bidez. Horrez gain, komeni da zirkulazioa hobetuko diguten konpresio-galtzerdiak erabili behar ditugun galdetzea.


Nikolas Blain: “Lurralde elkargo berezia aldarrikatzen segitzen dugu” - Deia\nBatera plataformaren bozeramailea\nNikolas Blain: “Lurralde elkargo berezia aldarrikatzen segitzen dugu”\nBatera plataformaren kideak eskumen gehiagoko Elkargo edo Mankomunitatea nahi du Iparralderako, baliabide gehiagorekin eta herritarrek zuzenean aukeratutakoa\nfranck dolosor. baiona 09.02.2020 | 18:48\nNikolas Blain, batera plataformaren bozeramailea\nBatera plataformak lanean segitzen du Ipar Euskal Herriko erakunde-tzea, euskararen aldeko lege babesa, eta nekazaritza ganbera propioa lortzeko. Begi onez ikusiko luke ere goi mailako ikasketak Iparraldean bertan egin ahal izatea gaur egun milaka gazte kanpora doaz eta. Lapurdi, Nafarroa Behera eta Zuberoak eskumen eta baliabide gehiago behar dituztela uste dute Baterakoek eta horregatik lurralde elkargo berezia aldarrikatzen jarraitzen dute.\nIparraldeko Elkargoak hiru urte beteko ditu laster baina zuek beste egitura aldarrikatzen segitzen duzue, zergatik?\n-Gaur egungo Elkargoa hautsi mautsia besterik ez da Frantziako Gobernuak gurean zeukan ordezkariarekin. Lehenago zeuden hamar mankomunitateak bakarrean biltzea proposatu zuen bi baldintza zehaztuz: 158 udalerrietatik erdiak alde bozkatzea eta herri horiek 300.000 biztanleen erdia ordezkatzea. Azkenenean bi baldintza bete zirenez egitasmoak aurrera egin zuen.\n%70tik gora biztanlek horren alde bozkatu zuenez zergatik joan urrunago?\n-Argi dago eskumen eta baliabide gehiago behar dugula, bai eta sufragio unibertsala ezinbestekoa delako herritarrek zuzenean aukera di-tzaten Elkargoaren agintariak. Gaur egun 233 ordezkari daude herri guztiak ordezkatzeko baina kide horiek zuzenean aukeratuko balira berez lurralde osoa ordezkatuko lukete. Alkateen lana indartu behar da gaur egun gero eta gehiago eskatzen zaie. Jarrera politikoa eskatzen zaie Elkargoaren bileretan, bi minututan erabaki behar dutelarik zer egin uraren kudeaketarekin. Batzuetan 14 milioi euroren aurrekontuak bozkatu behar dituzte denbora laburrean. Horretarako aukeratu al ziren? Garapen Kontseilua indartu behar da jendarte zibileko kide gehienek esku har dezaten tokiko kudeaketan. Desagertu den Hautetsien Kontseilua berpiztu behar litzateke ere maila guztietako hautetsiek bilera gunea izan dezaten azken urteetan bezala. Aberasgarria da herri txiki bateko alkateak zuzenean hitz egitea Akitania edo Europako ordezkariekin.\nAurrera egiteko aukerarik ikusten al duzue?\n-Laster bi lege proposamen eztabaidatuko dituzte Frantzian, bat auzapezaren (alkatea) kargua indartzeko eta bigarrena Konstituzioaren erreforma egiteko. Diferentzazio eskubidea aztergai izanen da eta iduritzen zaigu eskumen bereziak hartu ahal izango direla Ipar Euskal Herrian hizkuntza, irakaskuntza eta nekazaritzari buruz adibidez. Euskal legebiltzarkideekin lan taldea osatu nahi dugu lurraldeak aho batez hitz egin dezan Parisen. Elkarlana egin izan dugu jadanik eta orain bilerak hasiko ditugu Jean René Etchegaray Iparraldeko Elkargoaren presidente eta Max Brisson senatari eskuindarrarekin Alsaziari buruzko lanen jarraipen zehatza egin baitu. Haiekin hitz egin ondoren elkartuko gara Emmanuelle Macronen alde dauden Vincent Bru eta Florence Lasserre diputatu lapurtarrekin eta Frédérique Espagnac senatari sozialistarekin.\nZertan da Batera plataforma?\n-Duela ia hiru urte Elkargoaren sortzeak panorama guztiz aldatu zuen. Baziren bi mende pasa Iparraldeak aitortza eskatzen zuela eta honenbestez lehen urratsa da. Baina orain euskara, unibertsitatea eta nekazaritzari buruz ongi aztertu behar da zer hari tiratzen ahal dugun egitura berriari esker. Gogoetatu genuen lanean segitu edo gelditu behar genuenez baina hemen gaude oraindik eta 2020an biltzar nagusia antolatuko dugu ikusteko zer egingo dugun zehatz. Herritar zaintza gunea izaten segitu nahi dugu biztanleen iritziak biltzeko. Elkargoaren exekutiboak entzun gaitu zuzenean aurkeztu genien iritzi bilketa kontuan hartu baizuten joan den uztailean bozkatu zuten bide orrian.\nElkargo berriak dena zentralizatu al du Baionan?\n-Ez, baina iaz egin genuen herritar galdeketaren ondorioen artean urruntasunaren arazoa agertu zen. Bada sentimendu hori herritar eta hautetsien artean ere. Behar da batasuna mantendu, esperimentazioak egin eta honela bakoitzak topatu behar du bere tokia elkarlanean aritzeko. Uztailean egin zen bozkak hori zuzendu nahi izan zuen piska bat funtzionamenduan arazoak daudelako eta urruntasun sentimendua maiz agertzen delako barnealdeko baserri gunean adibidez.\nElkargoaren garraio publiko eskaintza berria egokia al da?\n-Lehen urrats bat da, zaila da ba-tzuentzat lehen aldia baita autobus publikoak egun osoan dauzkatela konexioekin ia lurralde osoarekin. Erakunde berria instalazio fase batean dago oraindik eta orain norabideak finkatuko dira. Segurtatu behar dugu zentzu onean gaudela. Horregatik gaude hemen.\nTrambus berrian euskararen lekua ez al da urria?\n-Euskara berezko hizkuntza dela onetsi zuen Elkargoak. Sinbolikoki urrats garrantzitsua da. Orain ikusi behar da nola gauzatuko duten eta nola igaroko diren hitzetatik ekintzetara. Guk ere lobby lana egin behar dugu. Ez izan zalantzarik interpelazioa eginen dugula zer anbizio duten jakiteko.\n2020ko martxoko udal hauteskundeetan hautagairik sostengatuko al duzue?\n-Baterak ez du zuzenean parte hartzen hauteskundeetan gure baitan tendentzia politiko desberdinak daudelako. Beraz ez dugu inor sostengatuko. Ahatik, interpelazio lana eginen dugu hautagai guztiekin jakiteko zer helburu duten Ipar Euskal Herri mailako Elkargoaren-tzat eta bertara zer asmorekin joanen diren argi izateko.


Ekonomia eta enpresa zuzenbideko doktoregoak gizartearen eskakizunei erantzuten die, bereziki krisi ekonomikoko garaian, langabezia-tasak hain altuak direnean. Izan ere, horrek guztiak hausnarketa pausatua eskatzen du enpresa arloko araudiaz eta sistema ekonomikoaz. Aipatutako azterketa ikuspegi zabaletik egiten da, enpresen harremanekin lotuta, konstituzioko arauak eta mugaz gaindikoak aztertu behar baitira; baita operadore eta eragile ekonomikoekin zuzenean lotuta dauden arauak ere, enpresak horretan aparteko papera hartzen du eta. Ikerketa juridikoa, testuinguru horretan, gatazken konponbideko ekitate eta justizia igurikipenak asetzera bideratuta dago; baita, arauen bidetik, ongizatea oro har sustatzera ere; izan ere, horixe espero dute doakienek erregulazio ekonomiko, finantzario eta korporatibotik.\nZuzenbidearen esparru zabal horretan (ekonomia eta enpresa), jakintza gero eta konplexuagoa eta espezializatuagoa da; eta ikerketak zenbait trebetasun eta teknika menperatzea eskatzen du, eta trebetasun eta teknika horien maneiura dago bideratuta programa.


HABE Liburutegiak zenbait gida eskaintzen dizkizu hizkuntzak ikas-irakasteko dokumentuekin HABE Liburutegiko gidak izeneko bilduman.\nMundua bete hitz\nElkarrizketa-giden katalogo bat zure esku. Oinarrizko hiztegia zenbait hizkuntzatan, munduan hara eta hona ibiltzeko.\nFrantsesa ikasi / frantsesa irakatsi\nFrantsesa ikasi eta irakasteko metodoak, irakurgaiak eta filmak eskaintzen dizkizun gida.\nFilmak: zenbait hizkuntzatan ikusteko\nIngelesez, frantsesez, turkieraz, alemanez, euskaraz, katalanez... eta beste hizkuntza askotan ikus daitezkeen filmen katalogoa.\nEuskara : irakurgai mailakatuak / 2013\nHABE Liburutegiko erabiltzaile askoren eskariari erantzuteko sortu da Irakurgai mailakatuak izena duen gida hau. Aukeraketa honetan, hala ere, ez daude HABE Liburutegiko irakurgai guztiak, ezta gutxiago ere, baina bai ikasle nahiz irakurleen artean estimaziorik handiena izan dutenak, dela gaiagatik, luzeragatik edota kontatzen den istorioagatik.\nHIIZNET - Hizkuntza Plangintza Graduondokoa, ikerketa-lanak 2002-2019\nHABE Liburutegiak prestatu duen 7. gida honetan HIZNET - Hizkuntza Plangintza Graduondokoan parte hartu duten ikasleen ikasturte amaierako ikerketa-lanen katalogoa eskaintzen dugu. Guztira 205 ikerketa-lan dira eta HIZNETen webgunean eskura daude guzti-guztiak irekian:


28. Usakume Jaurtiketa Colombaire tresnas bihar Etzegarate gainan . diariovasco.com\n28. Usakume Jaurtiketa Colombaire tresnas bihar Etzegarate gainan\nBihar igandea XXVIII.Joxe Mari Urkiaren oroimenezko Usakume Jaurtiketa izango da Etzegarate gainan, goizeko 10:30etik 13:30era eta arratsaldean 16:30etik 18:00etara. Izen ematea 10:00etan zabalduko da. Sarrera 45 euro izango da (usakumeak barne), eta saria 2.500 euro dirutan. Antolatzailea Otsoa Elkartea eta zuzendaria Inazio Alustiza.


KRONIKA: JUNIOR ETA ABSOLUTU MAILAKO EUSKAL HERRIKO UDAKO TXAPELKETA - [EUS] Buruntzaldea Igeriketa- Albisteak\n2019(e)ko uztailakren 17(a), asteazkena\nHome Kronikak-Crónicas KRONIKA: JUNIOR ETA ABSOLUTU MAILAKO EUSKAL HERRIKO UDAKO TXAPELKETA\nBuruntzaldea IKT asteazkena, uztailak 17, 2019 Kronikak-Crónicas,\nOstiraleko saioan Leire 100 tximeletan eta 200 metro lau estiloak probatan aritu zen eta Ainhoa berriz 100 tximeletan eta 50 librean. Proba hautean biak ere 100 tximeletako aratsaleko B finalerako sailkatu ziren eta Leireren kasuan, 200 lau estiloetako A finalerako ere bai. Tximeleta erako finalean Ainhoa nagusi izan zen 1:06,91rekin marka pertsonala eta junior kategorian brontzea eskuratuz. Lau estiloetako A finalean aldiz, Leire erabat nagusi izan zen bai junior mailan eta baita absolutu mailan ere, bietan urrea irabaziz.\nIgandeko saioan Ainhoa 200 tximeletan aritu zen eta Leire berriz 100 bizkar proban. Ainhoa 2:29,04rekin arratsaldeko A finalerako silkatu zen. Arratsaldean marka hau birrindu egin zuen Ainhoak eta kronoa 2:25,02an gertau zuen, marka pertsonal bikaina irabaziz, taldeko 16 urteko eta absolutu mailako errekor berriak ezarriz eta junior zein absolutu mailan txapeldun izanik eta bietan urrea eskuratuz. Leire ere bikain aritu zen. Goizeko 1:07,94rekin arratsaldeko A finalerako sailkatu zen eta bertan 1:08,50 eginez junior mailako zilarra eskuratu zuen.\nEz ohiko probak izan ziren gure igerilarientzat baina benetan txukun defendatzen jakin izan zuten. Azken txanpa honetan helburu nagusia ondo prestatzen jarraituko dute Leirek eta AInhoak, Terrassan ahalik eta onenak eman ahal izateko.\n📷 ARGAZKI ALBUMA-albúm de fotos\nArgitaratzailea Buruntzaldea IKT ordua asteazkena, uztailak 17, 2019


melatonina / melatu\nmelatu1, mela(tu), melatzen 1 du ad fruitu batzuez mintzatuz, eguzkitan idortu.\nMedia Lunako ate nagusiak kirrinka egin zuen irekitzean, haize kirriak melatua. Juan Garzia «Pedro Páramo» - Juan Rulfo - 90. orr.\nIsilaldi laburrak tartekatuz isurki berdexkaz melatutako atzamar meheak banan-banan zurrupatzeko-. Jon Arretxe «Larunbatak» - 64. orr.\nKanpaia jo eta nire haziaz egongelako besaulki osoa melatzea? Jon Arretxe «Larunbatak» - 38. orr.\n-Titiburuak ferekatzen nabil, tente-tente jartzen ari dira, nire potxotxa melatuta dago eta taupadaka hasi da. Juan Martin Elexpuru «Esku bakarrarekin irakurtzeko kontuak» - Pilar Cristobal - 100. orr.\nLa Lunera izerdiak adina bustitzen zuen malenkonia antzeko batez melatuta heldu ginen. Xabier Montoia «Baina bihotzak dio» - 281. orr.\nMaiteminaren ekaitzetatik / melatuta atera ondoren / maitasunaren egutera epelagoetara / eramango nauten bideak. Pako Aristi «Gauza txikien liburua» - 159. orr.\nUlu bakoitzean ultimatum mehatxagarria entzuten zuen, eta eguna jaio bezain laster jaikitzen zen, kezkaz melatua. Fernando Morillo «Gloria Mundi» - 98. orr.\nKrisialdi existentzial izugarrian murgilduta zegoen une hartan eta ondo etorri zitzaion gure guztiz bestelako filosofiaz pixka bat melatzea. Jon Arretxe «Ostiralak» - 34. orr.\nBetazalak bustita eta itsaskorrak zituen ostera, eta erpuru batekin eusten zien begi-ordeei, musuzapi melatuarekin igurzten zituelarik. Agure errukitsu baten dendatxoan kendu ditut arropa lohi eta melatuak. Mirentxu Larrañaga «Hona hemen gu biok» - Dorothy Parker - 62. orr.\nAmak labadora ireki zuen etxeko arropa pilda hura atera eta oilategian esekitzeko, eta han erori zen "Elur"en gorpu melatua arropa artetik. Pako Aristi «Urregilearen orduak» - 119. orr.\nTrufan aritzen ziren, ikusita nolako apainkeria zaharkituarekin adierazten zituen esaldiak, eta zein intonazio handitsu eta eztiz melatua erabiltzen zuen ideiarik txikiena adierazteko ere. J.M. Olaizola "Txiliku" «Bizitza eredugarriak» - 106. orr.\n5 mela egin blai egin.\nMela eginda gaude Portura iritsi garenerako, baina irribarrea ezpainetan. Berria - Harian 2005-09-09\n6 mela-mela egin blai-blai egin.\nMela-mela egina etxeratzen zuen, eskuak urdin, zapata barruak, bai eta sakelak ere, urez beterik zituela. Karlos Zabala «Parisen sabela» - Emile Zola - 183. orr.\nBriviesca aldean euri-jasa izugarriak hasi zituen, eta mela-mela eginda iritsi nintzen Burgosera. Pako Aristi «Gauza txikien liburua» - 39. orr.\nEuriaren zirri-zarra etengabeak baso lehendik ere guztiz hezea nola mela-mela eginda uzten zuen begira. Juan Luis Zabala «Agur, Euzkadi» - 109. orr.\nSarritan sudur gaineko begi-ordeak kentzen zituen begiak xukatzeko, musuzapi zimur, gris eta mela-mela egindakoaz xukatu ere. Mirentxu Larrañaga «Hona hemen gu biok» - Dorothy Parker - 61. orr.\nIzerditan blai zaudete biak, pistolari indarrez eusten dion eskua ere mela-mela eginda daukazu eta momentu batez eskuz aldatu behar duzu, praka bakeroen kontra lehortzeko. Sonia Gonzalez «Ugerra eta kedarra» - 73. orr.\nMela-mela eginda nengoen eta baita izerditan ere, bertan egosterainokoa baitzen eskailera haietako bahituran pilatuta zegoen bero hezea. Anjel Lertxundi «Ihes betea» - 189. orr.\n7 mela-mela egin mozkortu.\nAise igaro zezakeen, gau osoa, mela-mela egiteraino edaten zuten zurrutero kartsuak biltzen zituen mahaiaren inguruan. Mirentxu Larrañaga «Hona hemen gu biok» - Dorothy Parker - 154. orr.\n8 mela-melatu mela-mela egin.\nOrtega tenoreko literatura arrazialistaz mela-melatua dago. Joxe Azurmendi «Espainiaren arimaz» - 195. orr.\nmela mela (27); mela mela eginda (13)


Aprileko ekintzak be bertan behera edo atzeratuta geratu dira\nCOVID-19a ez hedatzeko neurrien artean, alarma egoerea beste 15 egun gehiago, aprilaren 12ra arte luzatutea ebatzi eban Espainiako Gobernuak. Holan, ordurarte gitxienez, jarraituten dabe galazota kirol, kultur eta aisialdi ekintzak. Izan be, kiroldegiak eta kultur espazio guztiak zarratuta dagoz eta jenteak etxetik ez urteteko agindua dauka. Holan, aldez aurretik aprilerako programauta egozan ekintzak bertan behera geratu dira edo atzeratu ditue.\nArantzazun, aprilaren 2an, Kontrol penala eta feminismoaren inguruko berbaldia egoan programauta. Begoña Zabala, berbaldia emon eta justizia feministeak zelangoa izan beharko leuken hausnarketea bideratzekoa zan.\nArtean, aprilaren 3rako aurreikusita egoan Oiane Valeroren Euskal langile andreak liburuaren aurkezpena. Ikerketa honetan Valerok, Euskal Herriko langile andrak bizi izandako nazino, klase eta sexu zapalkuntzak ikustarazoten dauz.\nBedian, aprilaren 1eko liburu-maleta ibiltaria geratu da bertan behera. Ikasturtean zehar egiten dan umeai zuzendutako jarduera honetan, Onditz Mendizabalek, ipuinetan murgildu, istorioak kontau eta sorkuntzearen bitartez personajeak landuten ditu.\nIgorren, Laburbira emonaldia aprilaren 3rako egoan programauta, euskerazko 9 film labur, tartean Dimako bi. Munduari Jira eta Bira, umeai zuzendutako Gurutze Gorriaren interkulturalidadea landuteko proiektua be, bertan behera geratu da. Izan be, aprilaren 6tik 8ra, umeen eskoletako oporrak aprobetxauz ziran egitekoak eta konfinamentua luzatzean ezin izango da egin. Zapatu eta domeketako zineak be persianea bajatu dau. Eta andrak alkarregaz galapan egiteko Gu Be Bai Runners ekimena eten egin da.\nLemoan, aprilaren 4rako eukan antolatuta Karabie Gaztetxeak Sagardo Eguna. Egun horretarako, kalejirea, bazkaria, elektrotxarangea eta Raust eta Calling the Riot taldeen kontzertuak egozan programauta. LemoaHarrobi alebin futbol torneoa be aprilaren 18an zan jokatzekoa eta COVID-19a eteteko neurriak dirala-eta ez da jokatuko.\nZeanurin, Eguzkiolak antolatutako, Elda Barrerok bideratutako Arteterapia eta sormen tailerrak be bertan behera geratu dira.\nEskualdeko mendi taldeak antolatutako urtekerak, sagardo sasoia hasten dan honetan kuadrillak antolatutako txangoak, jubiladuak antolatuten dabezan ekintza guztiak... atzeratu egin dira, kasurik onenean, konfinamentua ez bada lar luzatuten; asko luzatu ezkero barriz, galdu.\nIkastaroen jarraipena kolokan\nGure eskualdeko herri gehienetan, yoga, pilates, zumba, eskulanak eta gimnasiaren mota bat edo beste antolatuten dabez udalak. Baita arte aplikatuak, jantzea, informatikea, sukaldaritzea, hizkuntzak eta beste arlo askotako ikastaroak be antolatuten dira ikasturte osorako prezio onean. Alarma egoerea dala-eta, eten egin dira danak. Egoera hau noz amaituko dan ez dago jakiterik baina horren arabera, klaseetara bueltauko dira edo ez dira bueltatuko ikasleak.\nIlgoran Arratiako Andren Jabekuntza Eskoleak be eten egin behar izan ditu hasita eukazan ikastaro bi. Inma Merino de Castrok emoten dauan Autoconocimiento y autoestima urtailaren 10ean hasi zanak, momentuz saio bi galdu ditu, martiaren 20koa eta aprilaren 3koa. Beste saio bat dauka maiatzaren 15ean Igorreko Kultur Etxean, momentuz ez dana bertan behera itxi. Monica Nuñezen eskutik Soñar, creer y crear ikastaroaren atzen saioa martiaren 18rako egoan programauta. Alarma egoerea bagilera arte ez bada luzatuten, saioak "berreskuratzen" saiatuko dirala azaldu deutso BEGITUri Bardintasun Teknikariak.\nMazala Andra Taldeak be martxan eukan Biografia humana tailerra. Martiaren 5ean hasita, bertan behera geratu dira martiaren 17 eta 26ko saioak. Hurrengoa, aprilaren 23an da eta kolokan dago. Osasun egoerea dala-eta, hartzean diran neurriak daukie atzen berbea.


Fitxategi bakarra igo - MoodleDocs\n► Fitxategi bakarra igo\nIkasleak fitxategi bat igo dezake.\nWord dokumentua izan daiteke, kalkulu-orria edo formatu digitaleko beste edozer. Hainbat fitxategi zipeatu egin daitezke eta ondoren bidali. Ikasleek beren fitxategiak igo ondoren, irakasleak bidalketa irekitzeko aukera du eta Moodle-ren interfaza erabili kalifikazioa emateko eta feedback gisa iruzkinak egiteko. Bidalketa-amaera epera arte nahi beste aldiz igo dezake ikasleak fitxaytegia. Azkena bakarrik gordeko da eta hori bakarrik jasoko ditu irakaslearen oharrak.\n1.1 Berbidalketa baimendu\n1.2 Irakasleei egindako e-posta jakinarazpenak\n1.3 Gehienezko tamaina\nZeregina editatun azaltzen diren zereginen ezarpen orokorrez gain beste ezarpen hauek ere badira.\nBerez, ikasleek ezin dute zeregina berbidali irakasleak berau kalifikatu ondoren. Aukera hau aktibatzen baduzu, ikasleek aukera izango dute zeregina berbidaltzeko irakasleak berau kalifikatu ondoren (zuk berriz ere kalifikatzeko). Erabilgarri izan daiteke irakasleak ikasleak lan hobea egitera bultzatu nahi baditu prozesu interaktiboan.\nIrakasleei egindako e-posta jakinarazpenak\nGaituta badago, irakasleak e-posta labur bat jasoko du ikasleek zeregin bat bidaltzen edo eguneratzen dutenean.\nBidalketa jakin bat kalifikatzeko baimena duten irakasleek bakarrik jasoko dute jakinarazpena. Beraz, adibidez, ikastaroak banatutako taldeka baditu, talde bakoitzkeo irakasleak ez ditu jasoko gainontzeko taldeetako ikasleen jakinarazpenak.\nEzarpen honek zehazten du ikasleak bere bidalketan igo dezakeen fitxategiaren gehienezko tamaina. Zure ikasleek Word dokumentua edo kalkulu-orriak igotzen ari badira, hainbat megabyterako baimena eman beharko diezu. Zure ikasleek multimedia proiektuak edo irudiak edota audio fitxategiak igotzen ari badira, berriz, tamaina handiagoa erabiltzen utzi beharko diezu.\nBa al da modurik ikasleak bere bidalketa egoki bideratu duela jakiteko mezu edo e-posta jasotzeko?\nEz Moodle-ko instalazio estandarrean.\nOrrialdearen azken aldaketa: 09:51, 13 Martxoa 2009.


BERRIAk 2018an antolaturiko lehiaketako bost lanik onenak dira honakoak.\nAfrika ekialdean barrena\nAfrika ekialdean barrena Kilimanjaro Afrikako gailurrik altuena da: 5.895 metro garai da. Tanzania estatuan dago sumendia. Baso tropikalak, ingurune alpinoa... leku ikusgarria da.\nLur idorrak, ibai emaritsuak, mendi elurtuak... Kontrastez betetako paisaiak biltzen ditu Ladakhek (Kaxmir). Kulturan eta erlijioan tibetar izaera duenez, 'Tibet txikia' ere deitzen diote. Beren usadio zaharrak bizirik mantentzen saiatzen dira ladakhak.